title: Heechee

text: Pohl mainitsee heecheet ensimmäisen kerran kirjassa The Merchants of Venus (1972) jossa he tekevät tukikohdan Venukseen. Ensimmäinen varsinaista heechee-teknologiaa ja -rotua käsittelevä täysimittainen romaani oli "Avaruuden portti" (The Gateway, 1976), jossa kuvataan heechee-tekniikkaa, heidän jälkeensä jättämiään aluksia ja tähtienvälistä avaruusmatkailua. Heecheet itse pysyvät näkymättömissä.


title: Heechee

text: Heechee-sarjassa on ilmestynyt tähän mennessä viisi romaania:Sarjassa on myös julkaistu novellikokoelma:Vuonna 2005 Pohl ilmoitti kuudennen romaanin kirjoittamisesta.


title: Lasse Lintala

text: Lauri Jaakko Lintala (15. lokakuuta 1935 Kauhajoki – 4. tammikuuta 2009 Seinäjoki) oli suomalainen musiikkineuvos, kuoronjohtaja ja musiikkivaikuttaja.


title: Lasse Lintala

text: Lasse Lintala oli muusikkona itseoppinut. Hän perusti ja johti monia suomalaisia musiikkitapahtumia, kuten Ilmajoen Musiikkijuhlia, Seinäjoen tangomarkkinoita sekä Kiuruveden Vihreät Niityt -iskelmätapahtumaa.


title: Lasse Lintala

text: Lintala toimi Marit ja Mikot -viihdekuoron johtajana sen perustamisesta lähtien 1965. Ahonkylän flikat -lauluyhtyettä hän ohjasi parikymmentä vuotta vuodesta 1973.


title: Lasse Lintala

text: Lasse Lintala pääsi ylioppilaaksi 1955 ja suoritti opintoja Helsingin kauppakorkeakoulussa. Hän toimi lainaosaston hoitajana Ilmajoen Säästöpankissa 1959–1962 ja sitten Roosin Kirjakaupan toimitusjohtajana vuoteen 1980 saakka, jolloin hänet valittiin Ilmajoen musiikkijuhlien toimitusjohtajaksi ja taiteelliseksi johtajaksi. Lintala toimi Radio Seinäjoen musiikkipäällikkönä sen aloittamisesta lähtien vuonna 1990.


title: Lasse Lintala

text: Lintala oli nuoruudessaan mukana voittamassa Ilmajoen Kisailijoille pesäpallon SM-hopeaa ja kaksi kertaa pronssia.


title: Lasse Lintala

text: Lasse Lintalalla on ensimmäisestä avioliitosta neljä lasta. Toisesta avioliitosta laulaja Helena Porkka-Lintalan kanssa hänellä on 1987 syntynyt tytär Natalil Lintala, joka on näyttelijä.


title: Belgianpaimenkoira malinois

text: Belgianpaimenkoira malinois ("Berger belge malinois"), joka tunnetaan hollanniksi myös nimellä mecheleninpaimenkoira ("Mechelse herder"), on belgialainen koirarotu. Se on yksi belgianpaimenkoiran neljästä muunnoksesta ja eroaa muista muunnoksista lyhyellä turkillaan.


title: Belgianpaimenkoira malinois

text: Muiden belgianpaimenkoirien tapaan malinois on keskikokoinen ja neliömäinen. Käyttölinjainen malinois on hieman massiivisempi kuin näyttelylinjainen malinois.


title: Belgianpaimenkoira malinois

text: Karvapeite on lyhyt ja väritykseltään fawn tai punaruskea mustin karvankärjin - tätä kutsutaan nimellä hiilikko ("charbonné") ja se vastaa tiettyjen muiden rotujen seesamia, soopelia tai riistanväriä eli agoutia. Koiralla tulee aina olla musta maski. Värivirheellinen malinois muistuttaa kevytrakenteista saksanpaimenkoiraa.


title: Belgianpaimenkoira malinois

text: Malinois (flaam. "Mechelaar", "Mechelseherder", "Mechelse herderhond") on työteliäs, nopea oppimaan ja tarpeen mukaan aggressiivinenkin, joskin voimakkaita linjaeroja esiintyy. Nämä ominaisuudet tekevät siitä ihanteellisen poliisi-, huume- ja pommikoiran. Esimerkiksi Bundeswehrin (Saksan armeija) työkoirista nykyään noin 90 prosenttia on malinoiseja muiden rotujen osuuden ollessa alle 10 prosentin luokkaa. Myös Suomessa malinois on yleistynyt viranomaiskäytössä 2000-luvulla voimakkaasti, esimerkiksi poliisin partiokoirista vuonna 2006 noin 35 % on käyttölinjaisia malinoiseja.


title: Belgianpaimenkoira malinois

text: Rotu tarvitsee kunnollisen ja määrätietoisen koulutuksen heti pennusta lähtien, muussa tapauksessa se voi kokonsa ja aggressiivisuutensa vuoksi kehittyä vaaralliseksi ihmisille ja muille eläimille. Malinois sopii työ- ja harrastuskoiraksi kokeneelle koiranomistajalle. Oikein koulutettuna se on tasapainoinen, luotettava ja uskollinen sekä työ- että seurakoirana.


title: Belgianpaimenkoira malinois

text: Rotu on syntynyt 1800-luvun lopussa flaamilaiseen Antwerpenin provinssiin kuuluvan Mechelenin kaupungin paimenkoirista. Käyttölinjaista muunnosta on jalostettu 1900-luvulla käyttämällä jalostusyksilöiden valintaan ns. Belgian Ring -koemuotoa. Tämän vanhan, vain Belgiassa harrastettavan suojelukoemuodon avulla on pystytty säilyttämään paimenkoiran käyttöominaisuuksia ns. saksalaista suojelukoetta (SchH,IPO) paremmin.


title: Belgianpaimenkoira malinois

text:
Muunnos on jakautunut käyttö- ja näyttelylinjaiseen muunnokseen, joista ensin mainittu soveltuu ominaisuuksiensa vuoksi hyvin poliisi-, suojelu- ja urheilukoiraksi. Monissa maissa malinois on viranomaiskäytössä (poliisi, armeija, rajavartiolaitos) valtarotu tai nousemassa valtaroduksi.
Nykypäivänä käyttölinjaisessa muunnoksessa on omat erityyppiset jalostuseläinkantansa Belgiassa, Ranskassa ja Hollannissa. Näyttelylinja on eriytynyt koiranäyttelyiden yleistyttyä 1900-luvun puolivälissä. Kyseisiä koiria ei käytetä virkakoirina – sen sijaan seura- ja harrastuskoirina (näyttelyt, toko, agility) niillä on oma jalansijansa.


title: Belgianpaimenkoira malinois

text: Malinois on yhdessä laekenoisin kanssa näyttelylinjan eriytymisestä huolimatta yhä onnistuttu - osittain karumman ulkonäkönsä ansiosta - säilyttämään puhtaammin työkoirana kuin nykyisin usein näyttelyä silmällä pitäen jalostetut, pitkäkarvaiset muunnokset tervueren ja groenendael. Malinois on nykyisin belgianpaimenkoiran ainoa muunnos, jota on jalostettu puhtaasti käyttö- ja työkoiraksi.


title: Brande Roderick

text: Brande Nicole Roderick (s. 13. kesäkuuta 1974 Novato, Kalifornia) on yhdysvaltalainen valokuvamalli ja näyttelijä, joka tunnetaan parhaiten esiintymisistään "Baywatchissa" ja Playboyssa.


title: Brande Roderick

text: Vuosina 1998–1999 Roderick esiintyi neljässä softcore–aikuiselokuvassa, ja elokuussa 2000 hän oli Playboyn "Playmate of the Month". Brande oli tuolloin yksi Hugh Hefnerin tyttöystävistä. Vuonna 2001 Roderickista tuli Playmate of the Year ensimmäisenä Baywatchin näyttelijöistä.


title: Brande Roderick

text: Roderick puhuu hindiä korostaen vuoden 2003 Bollywood-elokuvassa "Out of Control". Vuonna 2004 hän esiintyi elokuvassa "Starsky & Hutch". Näiden lisäksi hän on esiintynyt muun muassa yhdysvaltalaisessa televisiosarjassa "Beverly Hills 90210".


title: Glaurung

text: Glaurung, tunnetaan myös nimillä Suuri Käärme ja Morgothin Käärme, on J. R. R. Tolkienin "Silmarillion"-romaanissa esiintyvä fiktiivinen lohikäärme, josta kaikki muut Keski-Maan lohikäärmeet polveutuvat. Muiden lohikäärmeiden tavoin Glaurung on hyvin ahne ja perso rikkauksille.


title: Glaurung

text:
Glaurungin kasvatti Melkor eli Morgoth pimeässä linnoituksessaan tekemään tuhoa haltioille ja ihmisille. Melkor käytti nuorta Glaurungia taistelussa, mutta sen panssari ei ollut vielä tarpeeksi kestävä ja keihäät satuttivat sitä. Glaurung vetäytyi takaisin Melkorin huostaan, kunnes kasvoi täysikasvuiseksi ja alkoi vallata Melkorille alueita. Glaurung oli mukana Dagor Bragollachissa, Nirnaeth Arnoediadissa ja Nargothrondin hävityksessä. Lumosi Nienorin. Lopulta Cabed-en-Arasissa Túrin Húrinin poika tappoi Glaurungin viekkaudella hiipimällä sen alle yöllä ja viiltämällä sen vatsan auki.
Hahmon kuolema on hyvin samankaltainen verrattuna skandinaavisen mytologian taruun lohikäärme Fafnirin surmasta.


title: Quenta Silmarillion

text: Quenta Silmarillion (quenyaa, ) on yksi J. R. R. Tolkienin teoksen Silmarillion osista. Quenta Silmarillion on teoksen pääosa ja se kertoo Silmarileista, tarunhohtoisista jalokivistä ja henkilöistä, joiden kohtalot ovat kietoutuneet niihin, sekä maailman, eri haltialajien ja ihmisten synnystä.


title: Quenta Silmarillion

text: Quenta Silmarillionin pääpaha on Melkor, jota myöhemmin kutsutaan Morgothiksi. Morgoth oli alussa yksi "jumalista". Morgothin vaikutusvaltaisin alainen on Sauron joka kirjassa Taru Sormusten Herrasta nähdään pääpahana.


title: FOX toolkit

text: FOX toolkit on LGPL-lisensoitu Windows- ja UNIX-alustoilla toimiva käyttöliittymäkirjasto. Sen kehittäminen aloitettiin vuonna 1997 ja se on kirjoitettu C++-kielellä. Sidonnat löytyvät Pythonille, Rubylle ja Eiffelille.


title: M/S Finnmaid

text: M/S Finnmaid () on yksi Finnlinesin Fincantierin telakalta Anconasta, Italiasta tilaamasta viiden aluksen sarjasta. Finnmaid on alustyypiltään ro-ro/matkustaja-alus. Alus liikennöi linjalla Helsinki–Travemünde. "Finnmaid" valmistui huomattavasti myöhässä telakan tekemien virheiden vuoksi. Alus on valmistunut vuonna 2006 ja kuollutta painoa sillä on 9 653 tonnia ja sen jääluokitus on 1A Super. Finnmaid on rekisteröity Suomen lipun alle ja sen kotisatama on Helsinki.


title: M/S Finnmaid

text: Finnmaidin sisaralukset ovat M/S Finnstar, M/S Finnlady, M/S Europalink ja M/S Nordlink.


title: M/S Finnmaid

text: Finnmaid on luokkansa suurimpia laivoja maailmassa ja se noudattaa sekä Euroopan että kansainvälistä uusinta turvallisuus- ja ympäristötasoa. Matka-aika Helsingin ja Travemünden välillä on 27 tuntia ja laivalla noudatetaan Suomen aikaa. Varustamo on investoinut laivaan 115 miljoonaa euroa.


title: M/S Finnmaid

text: Finnmaidilla ja sen neljällä sisaraluksilla on Suomen ja Saksan välisen laivaliikenteen suurin hyttivalikoima; yhdeksän hyttiluokkaa. Hyttien koko vaihtelee 10 m²:stä 38 m²:in. Hytit ovat laivalla kolmella kannella.


title: M/S Finnmaid

text: Promenadikannella eli ylimmällä matkustajakannella sijaitsevat muun muassa "Aere-", "Acqua-" ja "Terra"-nimiset kokoustilat, kaksi poreallasta, saunat, kuntosali, ravintola, kaksi baaria, aurinkokansi ja Sailor’s Shop-myymälä.


title: M/S Finnmaid

text: 7. elokuuta 2006 alus luovutettiin Finnlinesin omistukseen, joka rekisteröi sen Suomen lipun alle. Kotisatamaksi tuli Helsinki.


title: M/S Finnmaid

text: Helsingin ja Travemünden välisen liikenteen alus aloitti 19. elokuuta 2006. Heti ensimmäisen matkan jälkeen alus joutui telakalle, koska säätölapapotkurissa oli vikaa. Alus korjattiin Lloyd Werftin telakalla Bremerhavenissa.


title: Texasin seitsikko

text:
Texasin seitsikko oli joukko tuomittuja rikollisia, jotka pakenivat John Connally -vankilasta Yhdysvalloissa lähellä Kenedyn kaupunkia, Texasissa.
Ryhmä koostui seuraavista henkilöistä:Tapahtumaketju alkoi 13. joulukuuta vuonna 2000, kun vangit toteuttivat monimutkaisen suunnitelman vankilapaosta. Siihen kuului ihmisten kaappausta, valeasuihin pukeutumista, harhautuksia puhelinsoitoilla ja lopuksi pakeneminen vankilan portista valkoisella vankila-autolla. Joukkio teki muutamia ryöstöjä, joista yhdessä tapettiin paikalle tullut seriffi.


title: Texasin seitsikko

text: Ryhmä jäi kiinni yleisövihjeiden perusteella tammikuussa 2001. Larry Harper teki kiinnioton yhteydessä itsemurhan, muut vangittiin ja tuomittiin kuolemaan. Michael Rodriguez teloitettiin elokuussa 2008, Rivas helmikuussa 2012, Newbury helmikuussa 2015 ja Garcia joulukuussa 2018, muut odottavat tuomioittensa käytäntöönpanoa.


title: Kalormen

text: Kalormen on kuvitteellinen maa C. S. Lewisin Narnia-kirjasarjassa. Se sijaitsee Narnian ja Arkkimaan eteläpuolella Suuren Aavikon takana. Kalormenin ("Calormen") nimi tulee latinan sanasta "calor", joka tarkoittaa kuumuutta ja lopun "men" voi tarkoittaa pahuutta tai ihmistä. Kalormenin pääkaupunki on Tasban ja maan johtajasta käytetään arvonimeä Tisrok. Kalormen on hyvin sotaisa maa. Kalormenissa ylimystöllä eli tarkaaneilla on parhaat oikeudet(riippuen arvovallasta) ja orjilla huonoimmat. Kalormenilaiset muistuttavat ulkonäöltään ja pukeutumistyyliltään arabeja. Kirjassa Hevonen ja Poika nuori maanviljelijän ottopoika, joka yritetään myydä ottopojan ja tämän kuultuaan Sastra lähtee pakoon puhuvan hevosen ja myöhemmin tapaamansa toisen puhuvan hevosen ja tarkaanin kanssa Arkkimaahan, jossa käydään artikkelin yläösassa mainittu taistelu. Sastra paljastuukin kuninkaan pojaksi, jonka Aslan vuosia sitten lähetti Kalormeniin. Kirjan mukaan hän perii isänsä kruunun.


title: Kalormen

text: Kirjassa "Narnian viimeinen taistelu" Kalormenin joukot valtaavat lopulta Narnian. Kirjassa "Hevonen ja poika" Kalormen yrittää vallata Arkkimaata, mutta epäonnistuu surkeasti.


title: Agranat-komissio

text: Agranat-komissio oli tutkijalautakunta, joka tutki Israelin poliittisen ja sotilaallisen johdon jom kippur -sodan (1973) edellä tekemiä virheitä. Israel oli onnistunut saavuttamaan vain täpärän torjuntavoiton Egyptin ja Syyrian yhteisestä hyökkäyksestä. Tutkijalautakunnan nimittäminen oli poliittisesti välttämätöntä, koska jom kippur -sodan alkupäivinä israelilaiset pelkäsivät häviävänsä sodan ja menettävänsä sen mukana valtionsa. Israelin johtajat eivät olleet lainkaan varautuneet sodan puhkeamiseen, vaikka jälkikäteen voitiin todeta, että selviä merkkejä arabien hyökkäysaikeista oli ollut näkyvillä jo pitkään.


title: Agranat-komissio

text: Komission työn tuloksena ja sen suosituksesta Israelin puolustusvoimien esikuntapäällikkö erosi. Myös Golda Meirin hallitus joutui eroamaan.


title: Maakuntakeskus

text: Maakuntakeskuksella tarkoitetaan maakunnan keskuskaupunkia. Yleensä maakuntakeskuksen vaikutusalue on sitä ympäröivä maakunta. Maakuntakeskuksen vaatimukset on maantieteellisesti määritelty. Myös valtakunnanosakeskukset toimivat oman maakuntansa maakuntakeskuksina. Suomessa jokaisella maakunnalla on yksi maakuntakeskus (poikkeuksena Kymenlaakso, jossa niitä on kaksi).


title: Maakuntakeskus

text:
Maakuntakeskukset ovat ympäröivän alueen palvelukeskuksia ja työssäkäyntikohteita. Suomen maakuntakeskuksissa on usein muun muassa keskussairaala sekä maakunnan liiton hallintoa.
Suomen aluepolitiikassa maakuntakeskuksiin ja niiden rinnalla valtakunnanosakeskuksiin liittyvän tutkimuksen ja suunnittelun voidaan nähdä historiallisesti liittyvän etenkin niin kutsuttuun hajautetun hyvinvointivaltion vaiheeseen, jolloin saksalaisen maantieteilijän Walter Christallerin luomaan keskuspaikkateoriaan perustuva ajatus keskusjärjestelmän hierakisuudesta eri tasoisine keskuksineen korostui. Eräs tämän aluepolitiikan kehitysvaiheen keskeisistä vaikuttajista suomalaisessa aluetutkimuksessa on ollut Suomen keskusverkkoa 1960–1970-luvuilla paljon tutkinut talousmaantieteilijä ja Vaasan yliopiston rehtori Mauri Palomäki.


title: Maakuntakeskus

text: 1990-luvulla tämän lähestymistavan on nähty aluepolitiikassa vaihtuneen vähempää keskusjohtoisuutta korostaneeseen hajautettuun kilpailuvaltioon, jossa korostui alueellinen omaehtoisuus ja maakuntatasoa kekeisemmäksi tulivat etenkin kaupunkiseudut ja niistä muodostuva kaupunkiverkko. Näitä tutki 1990-luvulta lähtien muun muassa yhteiskuntamaantieteilijä ja Joensuun yliopiston rehtori Perttu Vartiainen.


title: Maakuntakeskus

text: 2000-luvulla kansaisvälisyyden korostuessa on aluepolitiikan uutta vaihetta kutsuttu metropolivaltioksi. Tässä vaiheessa alueellisen kehityksen keskittyminen valtakunnallisesti vain muutamalle metropolialueelle ja mahdollisesti näiden välisille "kehityskäytäville" olisi korostunut. Näin aiempien monien maakunta- ja useiden valtakunnanosakeskusten tai seutupainotteisen kaupunkiverkon asemesta Suomessakin olisi vain muutama tai jopa vain yksi suuri metropoli kehityskäytävineen.


title: STS-115

text: STS-115 oli Nasan 9. syyskuuta 2006 alkanut ja 21. syyskuuta päättynyt avaruussukkulalento. Se lennettiin Atlantis-sukkulalla. Lento tunnetaan myös Kansainvälisen avaruusaseman projektin koodinimellä ISS-12A. Lento on 116. avaruussukkulalento ja 27. Atlantiksen lento.


title: STS-115

text: Laukaisu piti alun pitäen tapahtua jo vuonna 2003, mutta sitä jouduttiin lykkäämään avaruussukkula Columbian tuhouduttua. Sitä seuranneet kaksi lentoa, STS-114 ja STS-121, joita kutsutaan ”Return to Flight” -lennoiksi, tutkivat sukkulan turvallisuutta. STS-115 on täten ensimmäinen normaali lento Columbian tuhon jälkeen.


title: STS-115

text: Lento jatkoi kansainvälisen avaruusaseman rakentamista. Lennon tarkoituksena oli kuljettaa avaruusasemalle kaksi runkoelementtiä (vasemmanpuoleiset truss-elementit P3 ja P4) sekä niihin liittyvät kaksi aurinkopaneelia (4A ja 2A) ja akut. Lennolla tehtiin useita avaruuskävelyjä osien asentamiseksi ja aseman valmistamiseksi seuraavaa lentoa (STS-116) varten.


title: STS-115

text: Return to Flight -lentojen jälkeen lento STS-115 suunniteltiin toteutettavaksi elokuun lopussa 2006, mutta ensin sitä jouduttiin siirtämään hurrikaanivaaran takia (Hurrikaani Ernesto, 2006). Tämän jälkeen lentoa jouduttiin siirtämään viallisten polttokennojen ja sensoriongelmien vuoksi syyskuun 9. päivään 2006 asti. Atlantis laukaistiin 9.9. klo 18.15 Suomen aikaa. Laskeutuminen tapahtui 21. syyskuuta klo 13.21 Suomen aikaa Kennedyn avaruuskeskukseen.


title: Muumio (vuoden 1999 elokuva)

text:
Muumio () on vuonna 1999 ensi-iltansa saanut Stephen Sommersin ohjaama yhdysvaltalainen seikkailuelokuva, jonka pääosissa näyttelivät Brendan Fraser, Rachel Weisz, John Hannah, Arnold Vosloo,
Jonathan Hyde ja Kevin J. O’Connor. Elokuva on uudelleenfilmatisointi vuoden 1932 elokuvasta, jonka pääosaa näytteli Boris Karloff. Elokuvassa seikailija Rick O’Connell matkustaa kuolleiden kaupunkiin Hamunaptraan arkeologi Evie Carnahanin ja tämän veljen Jonathanin kanssa. He herättävät vahingossa ylipappi Imhotepin muumion ja vapauttavat tämän kirouksen.


title: Muumio (vuoden 1999 elokuva)

text: Kuvaukset alkoivat Marokossa toukokuussa 1998 ja kestivät 17 viikkoa. Industrial Light & Magic vastasi elokuvan visuaalisista efekteistä ja Jerry Goldsmith sävelsi elokuvan musiikin.


title: Muumio (vuoden 1999 elokuva)

text: "Muumio" sai ensi-iltansa Yhdysvalloissa 7. toukokuuta 1999 ja Suomessa 16. heinäkuuta 1999. Elokuva tuotti 416 miljoonaa dollaria ja menestymisensä johdosta sille toteutettiin jatko-osat "Muumion paluu" (2001) ja "" (2008) sekä spin-off -elokuva "Skorpionikuningas" (2002)".


title: Muumio (vuoden 1999 elokuva)

text: Elokuvan alussa vuonna 1290 eaa. pääpappi Imphotep ja faaraon rakastajatar Anck-su-namun tappavat faarao Seti I:n. Anck-su-namun tekee itsemurhan, ja Imphotepin on tarkoitus herättää hänet kuolleista. Imphotepin aikomus kuitenkin paljastuu, ja hänet haudataan ikuiseen elämään kirottuna lukitussa sarkofagissa lihaa syövien skarabee-kuoriaisten kanssa kuolleiden kaupunkiin Hamunaptraan.


title: Muumio (vuoden 1999 elokuva)

text: 3 000 vuotta myöhemmin vuonna 1923 käydään samaisessa kaupungissa veristä kamppailua, jossa Ranskan muukalaislegioona ja Medjait (kaupungin vartijat) taistelevat. Ainoat legioonalaiset, jotka pelastuvat ovat yhdysvaltalainen Rick O’Connell ja pelkurimainen Benny Gabor. Kolme vuotta myöhemmin kauniin kirjastonhoitajan Evelynin veli, Jonathan, löytää Kuolleiden kirjan avaimen ja löytää avaimen sisältä kartan. Jonathan ei ole varma kartan kaupungista, mutta Evelyn yhdistää sen kadonneeseen Hamunaptran kaupunkiin. Evelyn ja hänen veljensä pelastavat kadonneen kaupungin sijainnin tietävän entisen muukalaislegioonan sotilaan Rick O’Connellin hirttäjäisistään. Evelyn kiistelee ennen Rickin pelastamista vankilanjohtajan kanssa hänen vapaudestaan, mutta pian vankilanjohtaja uskoo Evelyniä ja päästää Rick O’Connellin hirrestä. Kuitenkin neljäsosa saaliista pitää luovuttaa vankilanjohtajalle. Pian he ovat matkalla laivalla. He tapaavat siellä joukon amerikkalaisia, jotka yrittävät myös löytää kadonnutta kaupunkia. Heidän oppaanaan on Benny Gabor. Matkaa hidastavat jokirosvot, jotka yrittävät saada Hamunaptran kartan ja avaimen, jolla elokuvan edetessä on suuri merkitys.


title: Muumio (vuoden 1999 elokuva)

text: Perillä kadonneessa kaupungissa he aloittavat kaivaukset. Amerikkalaiset yrittävät Anubisin patsaan juurelta ja Carnahanit O’Connellin ja vankilanjohtajan kanssa sen alapuolelta.


title: Muumio (vuoden 1999 elokuva)

text: Amerikkalaiset löytävät kirotun arkun ja saavat kirouksen päällensä. Arkusta löytyy Kuolleiden kirja, jonka Evelyn varastaa amerikkalaisilta. Evelyn herättää vahingossa ylipappi Imhotepin henkiin lukemalla kirjaa.


title: Muumio (vuoden 1999 elokuva)

text: Herätessään Imhotep tuo mukanaan Egyptin kymmenen vitsausta. O’Connell yrittää tappaa Imhotepin, mutta hän on ei onnistu, onhan Imhotep kuolematon. He palaavat Kairoon. Imhotep seuraa heitä sinne, apurinaan Beni. Imhotep haluaa Kuolleiden kirjan ja Evelynin herättääkseen Anck-su-namun henkiin. Evelyn keksii keinon tappaa Imhotep. Tarvitaan vain Kultainen kirja, joka löytyy Horuksen patsaan alta.


title: Muumio (vuoden 1999 elokuva)

text: Jonkin ajan kuluttua Imhotep sopii Evelynin, Rickin, Jonathanin, Ardethin ja kirjastonhoitajan kanssa, että mikäli hän saa Evelynin, hän säästää muut. Imhotep kuitenkin pettää lupauksensa, nappaa Evelynin ja yrittää tappaa muut. Rick, Jonathan ja Ardeth lähtevät Imhotepin perään Hamunaptraan. He löytävät faaraon aarteen, mutta Imhotepin papit hyökkäävät heidän kimppuunsa. Lopulta he löytävät Horuksen patsaan ja kirjan. He selviytyvät juuri ja juuri, kun Jonathan onnistuu lukemaan Kultaisen kirjan alun. Papit kääntyvät Imhotepiä vastaan ja tämä muuttuu kuolevaiseksi. Lopulta O’Connell surmaa hänet. Rick, Evelyn ja Jonathan pakenevat tuhoutuvasta kaupungista, ja Hamunaptra tuhoutuu lopullisesti.


title: Dev-C++

text: Dev-C++ on ilmainen GNU GPL -lisensoitu ohjelmointiympäristö C- ja C++-ohjelmointikielille. Se toimii Microsoft Windowsilla. Siihen on mahdollista lisätä DevPak-laajennuksia esimerkiksi yleisille GTK+-, wxWidgets- ja FLTK -käyttöliittymäkirjastoille. Dev-C++ ja wxWidgets-kirjasto on myös yhdistetty visuaaliseksi suunnittelu- ja ohjelmointiympäristöksi nimeltä wxDev-C++, jolla voidaan suunnitella käyttöympäristöjä.


title: Dev-C++

text: Ohjelman alkuperäisen kehittäjän viimeisin versio on vuodelta 2005, mutta uusi haara, Orwell Dev-C++, on kirjoitushetkellä (13.8.2014) aktiivisen kehityksen alla.


title: Valtakunnanosakeskus

text: Valtakunnanosakeskus on maantieteen termi, jolla tarkoitetaan pääkaupungin ohella maan keskeisimpiä keskuksia. Suomessa valtakunnanosakeskuksiksi on luettu Helsingin lisäksi Turku, Tampere, Oulu, Jyväskylä ja Kuopio.


title: Kuokkavieras

text: Kuokkavieras on juhliin saapuva kutsumaton vieras. Sen mukaan on nimetty:


title: Finnmaid

text: Finnmaid on/on ollut seuraavien laivojen nimi:


title: Henrik Cajander

text: Henrik (Henric) Cajander (16. tammikuuta 1804 Turku – 18. tammikuuta 1848 Turku) oli suomalainen piirilääkäri ja Suomen vanhimman tunnetun valokuvan ottaja.


title: Henrik Cajander

text: Cajanderin vanhemmat olivat turkulainen pakkaaja Matts Cajander (k. 1819) ja Lisa Simonsdotter. Hän kävi Turun katedraalikoulua ja pääsi ylioppilaaksi 1821. Cajander valmistui filosofian kandidaatiksi ja maisteriksi 1827, lääketieteen kandidaatiksi 1830 sekä lääketieteen lisensiaatiksi ja tohtoriksi 1832.


title: Henrik Cajander

text: Cajander toimi koleralääkärinä 1831 ja oli Suomen kaartin vt. pataljoonanlääkärinä 1832 ja vakinaisena pataljoonanlääkärinä vuodesta 1833. Hän oli Turun piirin piirilääkärinä 1836–1843.


title: Henrik Cajander

text: Cajander kuvasi Suomen vanhimman tunnetusti säilyneen valokuvan, dagerrotyypin, Turussa 3. marraskuuta 1842. Kuvassa on Uudenmaankatu 8:ssa sijainnut niin kutsuttu Nobelin talo, jonka takaa näkyy Turun tuomiokirkon torni. Lisäksi Turun Museokeskuksen valokuva-arkistossa on kaksi muuta Cajanderin ottamaa dagerrotyyppia vuodelta 1844: omakuva ja Vartiovuoren tähtitorni.


title: Henrik Cajander

text: Henrik Cajander oli naimisissa vuodesta 1837 Emma Fredrika Amalia Stenvallin (k. 1906) kanssa. Cajanderin veli Anders Cajander (1814–1856) toimi linnan- ja lasaretinlääkärinä Mikkelissä.


title: NTT DoCoMo

text: NTT DoCoMo, Inc. on Japanin suurin teleoperaattori. Se perustettiin NTT:n tytäryhtiöksi 1991. Yhtiön palveluksessa oli viime vuonna noin 21 500 työntekijää. Vuonna 2005 yhtiön nettotulot olivat 6,972 miljardia Yhdysvaltain dollaria.


title: NTT DoCoMo

text: NTT DoCoMo tarjoaa W-CDMA, HSDPA, i-mode ja FOMA -palveluita 2G- ja 3G-verkkojen avulla.


title: Luettelo erityisen koulutustehtävän saaneista lukioista

text: Erityisen koulutustehtävän saaneissa lukioissa on yksi tai useampi koulutuslinja, joitten oppilaat noudattavat valtakunnallisesta opetussuunnitelmasta poikkeavaa opetussuunnitelmaa ja niihin haetaan omana hakukohteenaan yhteishaussa tai erityishaussa. Useimmissa lukioissa on kuitenkin mahdollisuus opiskella myös tavanomaisen opetussuunnitelman mukaisesti.


title: Viemäri-TV

text: Viemäri-TV on suomalainen Mainostelevision tuottama kymmenosainen sketsiviihdesarja. Sketsisarja tilattiin huumorirock-yhtye Sleepy Sleepersiltä, jonka useimmat silloiset jäsenet ja lähipiiri esiintyivät sarjassa.


title: Viemäri-TV

text: Sarja esitettiin ensimmäisellä kerran MTV:llä kesäkaudella 1989. Nordisk Film julkaisi sarjan kokonaisuudessaan DVD:llä vuonna 2008. Ilmeisesti musiikkiin liittyneiden sopimusepäselvyyksien vuoksi DVD vedettiin pian myynnistä. DVD julkaistiin uudestaan vuonna 2009 nimellä "Viemäri-TV – Re-edited Edition". Yhtyeen julkaisemassa "Soppa-DVD"-julkaisulla on sarjan parhaista sketseistä tehty noin 40 minuuttia kestävä koosteohjelma.


title: Viemäri-TV

text: Sarjan keskeisimpänä henkilönä on Silu Seppälän esittämä, useimmiten sohvalla löhöävä mieshenkilö, joka kävelee asunnossa pyjama päällä. Useimmiten mies tuijottaa televisiosta Viemäri-TV-televisiokanavan ohjelmia. Välissä hän saattaa käydä hakemassa jääkaapista olutta ja jotakin syötävää tai käydä vessassa. Sarjan viimeisissä jaksoissa hän on pukeutunut tyylikkäästi ja siivonnut asuntonsa, odottaen kun vaimo on tulossa takaisin kotiin. Lähes jokaisen sarjan jakson lopputekstien aikana soi eri musiikkikappale.


title: Nimetön (Haukipudas)

text: Nimetön on kivikkoinen luoto Nimettömänmatalan matalikolla Haukiputaan kaupunginosan edustalla Oulun kaupungin vesialueella Perämerellä. Saaren korkeimmalla kohdalla on Oulun–Kemin 10 metrin väylän linjataulu.


title: Nimetön (Haukipudas)

text: Hieman yli puoli metriä korkean saaren kasvillisuus koostuu ruokohelvistä, vesihierakkakasveista ja järviruo’oista. Linnustoon kuuluu naurulokkeja, lapintiiroja, lapasotkia ja harvinaisempina alleja.


title: Krypteia

text: Krypteia oli antiikin Spartan täysivaltaisten kansalaisten eli spartiaattien siirtymäriitti. Riitin alkuperä, toteutus ja tarkoitus ovat epäselviä, mutta on tiedossa, että osallistujat olivat aikuisuuden kynnyksellä olleita nuoria miehiä. Nuorukaiset, jotka olivat suorittaneet sotilaskasvatuksensa menestyksekkäästi, saivat mahdollisuuden osallistua krypteia-riittiin.


title: Krypteia

text: Riittiin osallistujat karkotettiin vuorille, jossa heidän tuli selviytyä vain tikari aseenaan. Samaan aikaan julistettiin muodollinen sota alistetuille helooteille, joilta varastamalla nuorten tuli riitin aikana saada elantonsa. Osallistujat saivat myös tappaa kaikki yöaikaan tapaamansa helootit. Tämä mahdollisti ongelmallisista helooteista eroonpääsyn. Samalla krypteiaan osallistuneet nuoret saivat kokemusta tappamisesta.


title: Krypteia

text: Riitin tarkoitusta on kuitenkin hankala käsittää, sillä krypteiaan liittynyt selviytyminen yksinään vuorilla ja toiminta yksinäisenä taistelijana ei liittynyt mitenkään aikakauden hopliittitaktiikkaan. Onkin esitetty, että krypteia olisi spartalaisille ominainen arkaaisen uskonnon jäännös, joka olisi muistuttanut luonnonkansojen miehisyysrituaaleja.


title: Kylmäverinen

text: Kylmäverinen on hevostyyppi, joka kehitettiin aikoinaan pelto- ja vetotöihin. Nykyisin kylmäverisiä hevosia käytetään teollisuusmaissa lähinnä mainosvaunujen vetäjinä, harvemmin työajossa. Joitakin rotuja käytetään ravureina erityisesti Pohjoismaissa. Kylmäveristen suosio harrasteratsuina on niiden rauhallisen luonteen ja hyvinkin painavaa ratsastajaa kestävän rakenteen ansiosta kuitenkin kasvanut 1900-luvun lopulta lähtien.


title: Kylmäverinen

text: Kylmäveriset hevoset ovat raskasrakenteisia ja jykeviä ja jaksavat vetää suuriakin kuormia. Niiden takaosa on erittäin lihaksikas ja askeleet lyhyet. Takajalat ovat lähellä toisiaan ja lavat paljon pystymmät kuin esimerkiksi ratsuhevosilla, jotta länget istuisivat hevoselle paremmin. Kylmäveriset ovat tavallisesti suurikokoisia, ja maailman kookkain hevosrotu onkin brittiläinen shirehevonen, jonka säkäkorkeus voi olla jopa yli kaksi metriä. Luonteeltaan kylmäveriset on jalostettu rauhallisiksi, kärsivällisiksi ja kaikin puolin helpoiksi käsitellä, koska tätä vaativat sekä eläinten suuri koko että niiden alkuperäinen käyttötarkoitus.


title: Kylmäverinen

text: Vaikka kylmäverisiä näkee teollistuneissa maissa enää vain harvoin pelloilla tai muutenkaan varsinaisesti "töissä", niille järjestetään monissa maissa edelleen paljon näyttelyitä ja kilpailuita. Joitakin rotuja käytetään myös vankkurihevosina erilaisissa näytöksissä ja paraateissa. Esimerkiksi näyttävää ja vahvaa juutinhevosta käytetään suurten olutvankkureitten vetäjänä. Kylmäverisiä myös risteytetään täysiveristen kanssa puoliverityyppisten ratsuhevosten tuottamiseksi, ja tällä tavoin voidaankin saada aikaan erinomaisia koulu- ja estehevosia.


title: Kylmäverinen

text: Raskaiden kylmäverirotujen ohella monet hieman kevyemmät, mutta työhevosiksi hyvin soveltuvat rodut (esimerkiksi friisiläishevoset, haflingerit ja tinkerit) luokitellaan usein kylmäverisiksi. Näissä hevosissa näkyy kevyttä muotoa mutta myös kylmäverirotujen piirteitä: esimerkiksi vuohiskarvat ovat pitkät ja pää on suuri ja raskastekoinen. Suomenhevonen luokitellaan tavallisesti kylmäveriroduksi, mutta suhteellisen keveytensä ja monikäyttöisyytensä vuoksi se luetaan joskus niin kutsuttuihin yleisrotuihin.


title: Haminan kadettikoulu

text: Haminan kadettikouluksi sanotaan Suomen kadettikoulua vuosina 1819–1901, kun se siirtyi Haapaniemeltä rakennusten palettua Haminaan. Paikan vuoksi sitä kutsuttiin Haapaniemen kadettikouluksi.


title: Haminan kadettikoulu

text: Haminan kadettikoulun rakennus toimii nykyään Reserviupseerikoulun päärakennuksena, minkä yhteydessä on maneesi, upseerioppilaskunnan rakennus ja päärakennus, missä ovat koulun ensimmäinen komppania (Kärkikomppania) ja Tiedustelukomppania majoitettuina.


title: Haminan kadettikoulu

text: Haminan kadettikoulun lakkauttaminen liittyy Suomessa 1901–1903 järjestettyihin asevelvollisuuskutsuntalakkoihin, minkä seurauksena Venäjä lopulta lakkautti Suomessa kansalliset joukko-osastot. Suomen suuriruhtinaskunta korvasi puolustussuoritteidensa vähenemisen sotilasmiljoonilla eli suoralla tulonsiirrolla Venäjän keisarikunnan budjettiin.


title: Haminan kadettikoulu

text: Nikolai Bobrikov antoi Haminan kadettikoulusta laitosta lakkauttaessaan (1903) tarkkanäköisen kuvauksen. Kadeteista pyrittiin tuottamaan hyviä upseereita keisarin armeijaan, mutta koulun perusideologiana oli runebergiläinen isänmaallisuus. Laitos oli Suomen säätyläistön ikkuna keisarikuntaan ja samalla venäläis-suomalaisten suhteiden ilmapuntari.


title: Haminan kadettikoulu

text:
Koulu oli luonteeltaan yleissivistävä; keskeisiä olivat uudet kielet, matematiikka ja luonnontieteet. Moni koulun kasvatti siirtyikin merkittäviin siviilitehtäviin. Käytännön
sotataitoja ei juuri opetettu – ne oli omaksuttava joukko-osastopalveluksessa.
Toki kaikkiaan 1607 kadetista peräti 211 yleni kenraalin arvoon.


title: Haminan kadettikoulu

text:
Fennomaanit arvostelivat koulua ruotsinmielisyydestä. Sen kohtaloksi koitui kuitenkin yleinen venäläistämispolitiikka. Fredrikshamnarien vaikutus jatkui Suomessa
kauan – tunnettuina edustajina mm. Carl Enckell, Rudolf Walden
sekä koulusta erotettu C. G. E. Mannerheim.


title: Haminan kadettikoulu

text: Suomen itsenäistyttyä Suomen kadettikoulun toimintaa jatkoi Santahaminassa Santahaminan kadettikoulu, ja Haminan kadettikoulun tilat jäivät Reserviupseerikoulun käyttöön 1920.


title: Kanadalainen kulttuuri

text: Kanadalaiseen kulttuuriin ovat paljon vaikuttaneet Kanadan siirtomaahistorian takia englantilainen, ranskalainen, irlantilainen ja skotlantilainen kulttuuri sekä niiden perinteet. Oma lukunsa ovat alkuperäiskansat, jotka asuttivat nykyisen Kanadan aluetta jo ennen eurooppalaisten tuloa. Erityisen vahvasti erottuvat englannin- ja ranskankielinen kulttuuri. Kanadaa on kutsuttu monien kulttuurien ”mosaiikiksi”. Kanada on yksi maailman monikulttuurisimmista maista, ja monikulttuurisuus on myös valtion virallinen politiikka.


title: Kanadalainen kulttuuri

text: Yhdysvaltalaisella kulttuurilla on ollut suuri vaikutus maan läheisyyden ja muuttoliikkeen vuoksi, ja välillä maassa on pelätty jopa kanadalaisen kulttuurin sulautumista yhdysvaltalaiseen kulttuuriin. Tämä on näkynyt myös esimerkiksi elokuvassa ja musiikissa, jossa kanadalaiset harvemmin tunnetaan kotimaansa edustajina. Monet kanadalaiset muusikot tekevätkin uransa ulkomailla ja näyttelijät Hollywoodissa. Kuvataiteissa ensimmäisenä ominaisena kanadalaisena tyylinä kehittyi 1920-luvulla Seitsemän ryhmän maisemamaalaukset.


title: Kanadalainen kulttuuri

text: Kanadan kansallisurheilulajit ovat jääkiekko ja haavipallo. Jääkiekko on maan selvästi suosituin urheilulaji, ja Kanada on myös lajin menestyneimpiä maita. Muita suosittuja lajeja ovat muun muassa curling, kanadalainen jalkapallo, baseball ja koripallo.


title: Kanadalainen kulttuuri

text: Kanada on monikulttuurinen valtio, ja monikulttuurisuudesta tuli jopa virallinen politiikka vuonna 1971. Kanadalainen kulttuuri on käytännössä brittiläisen, ranskalaisen ja yhdysvaltalaisen kulttuurin sekoitus. Lisäksi siihen on antanut omat vivahteensa myös monet muut ulkomaalaissyntyiset ja Kanadan alkuperäisasukkaat. Siinä missä Yhdysvaltoja kutsutaan usein kansojen ”sulatusuuniksi”, Kanadaa on kutsuttu kansojen ”mosaiikiksi”, jossa kaikki kansanryhmät muodostavat oman värikkään mosaiikkipalan.


title: Kanadalainen kulttuuri

text: Monikulttuurisen mosaiikin takia Kanadan yhtenäisyyden puolesta on oltu jopa huolissaan, ja varsinkin liiallisen yhdysvaltalaisvaikutuksen on pelätty hävittävän kokonaan kanadalaisen kulttuurin. Kuninkaallinen komissio totesi 1951, että kanadalainen kulttuuri oli jo lähes sulautunut etelänaapurinsa kulttuuriin yhdysvaltalaisten elokuvien, radion ja aikakauslehtien vaikutuksesta. Hallitus onkin julistanut, että median pitäisi edistää kanadalaisten kulttuurituotteiden leviämistä. Hallitus on perustanutkin muun muassa kansallisen televisio- ja radioyhtiö CBC:n ja Kanadan kansallisen elokuvalautakunnan edistämään kanadalaista kulttuuria ja perinteitä.


title: Kanadalainen kulttuuri

text: Kanadan alkuperäisasukkaat ovat tehneet veistoksia ja käsitöitä jo pitkään, mutta vasta 1900-luvulla niitä on alettu pitemään taiteena. Inuititaiteilijoiden norsunluu- ja vuolukiviveistokset ovat tunnetuimpia esimerkkejä kanadalaisesta veistostaiteesta. Veistokset esittävät inuitien päivittäisen elämän esineitä ja toimia.


title: Kanadalainen kulttuuri

text: Ensimmäiset kanadalaiset taidemaalarit saivat vaikutteita eurooppalaisista taustoistaan ja tekivät erityisesti maisemamaalauksia. Esimerkiksi irlantilaissyntyinen Paul Kane maalasi 1800-luvun puolivälissä matkojensa aikana kanadalaisia maisemia ja ihmisiä ja saksalaistaustainen Cornelius Krieghoff kohtauksia Quebecistä. Yhdysvaltalaiselta Hudson River -koulukunnalta vaikutteita saanut Homer Watson jatkoi maisemamaalausperinnettä 1800-luvun lopulla ja 1900-luvun alussa. Maisemakuvataiteilijoiden ryhmä nimeltä Seitsemän ryhmä ("Group of Seven") kehitti ensimmäisen selvästi erottuvan kanadalaisen maalaustaiteen tyylilajin. He saivat inspiraationsa erityisesti Tom Thomsonin töistä.


title: Kanadalainen kulttuuri

text: 1930-luvulta lähtien kanadalaiset taidemaalarit ovat kehittäneet useita erilaisia tyylilajeja. Emily Carr tuli kuuluisaksi Brittiläisen Kolumbian toteemipaaluja kuvaavista teoksistaan. Surrealistivaikutteinen Les Automatistes -ryhmä, johon kuuluivat muun muassa Jean-Paul Riopelle ja Fernand Leduc, hallitsi kanadalaista taidetta 1940-luvulla. Vastauksena 1940-luvun suuntaukselle 1950-luvulla abstrakti taide alkoi kukoistaa. Muita merkittäviä taidemaalareita ovat olleet muun muassa maisemamaalari David Milne, sekä abstraktisen tyylilajin taidemaalari Harold Town.


title: Kanadalainen kulttuuri

text: Kanadan kansallisgalleria avattiin 1880, ja nykyiseen rakennukseensa se muutti 1988. Museon kokoelmiin kuuluu runsaasti kanadalaisten taiteilijoiden ja kanadalaiseen identiteettiin ja historiaan liittyivä teoksia. Lisäksi siellä on monia teoksia eurooppalaisilta taiteilijoilta. Toinen merkittävä taidemuseo on McMichaelin taidekokoelma. Siellä on esillä monia Seitsemän ryhmän töitä, Tom Thomsonin maalauksia ja alkuperäiskansojen taidetta.


title: Kanadalainen kulttuuri

text: Kanadalainen arkkitehtuuri pohjautui aluksi eurooppalaiseen ja yhdysvaltalaiseen arkkitehtuuriin, mutta lisäsi siihen joitakin omia piirteitään. Arkkitehtuuri on noudatellut erityisesti englantilaisen ja ranskalaisen arkkitehtuurin suuntauksia. Uuden Ranskan asuttamisen jälkeen rakennetut kirkot ja talot tehtiin useammin kivestä kuin puusta. Erityisesti Ranskan keskiajan ja barokin arkkitehtuuri vaikutti suoraan myös Kanadan arkkitehtuuriin.


title: Kanadalainen kulttuuri

text: Taiteellisesti merkittäviä rakennuksia Kanadassa ovat muun muassa parlamenttitalo Ottawassa sekä Toronton yliopiston päärakennus. Toronton keskustassa sijaitseva 553,3 metriä korkea CN Tower on Burj Khalifan jälkeen maailman toiseksi korkein vapaasti seisova rakennelma.


title: Kanadalainen kulttuuri

text: Kanadalainen musiikki on pääasiallisesti syntynyt maahan muuttaneiden kansojen perinnemusiikista, mutta se on kehittynyt omaan suuntaansa. Kanadalainen musiikki yhdisteleekin usein elementtejä eri kulttuurien perinnemusiikista. Oma lukunsa on maan alkuperäiskansojen musiikki. Tärkeimmät vaikutteet ovat tulleet englantilaisesta, ranskalaisesta (erityisesti Québecissä), irlantilaisesta ja skotlantilaisesta musiikista, sekä intialaisten ja inuitikansojen musiikista.


title: Kanadalainen kulttuuri

text: Kanadan monikulttuurisesta väestöstä suurin osa on eurooppalaista sukua, joten maalla on vahvat perinteet taidemusiikissa. Ensimmäinen sinfoniaorkesteri perustettiin Montrealiin vuonna 1894, mutta se ei toiminut kuin kahden vuoden ajan. Toronton sinfoniaorkesteri perustettiin 1902 ja Vancouverin sinfoniaorkesteri 1930. Nykyisin lähes jokaisessa suuressa kaupungissa on oma orkesterinsa. Tunnetuin kanadalainen klassinen muusikko on Glenn Gould, josta tuli kuuluisa levytettyään Johann Sebastian Bachin Goldberg-muunnelmat. Muita tunnettuja kanadalaisia klassisia muusikoita ovat oopperalaulajat Maureen Forrester ja Lois Marshall, itävaltalaissyntyinen pianisti Anton Kuerti ja kitaristi Liona Boyd. Vuonna 1970 perustettu vaskikvintetti Canadian Brass on suosittu sekä kotimaassaan että Yhdysvalloissa. Se soittaa perinteisen eurooppalaisen taidemusiikin lisäksi myös jazzia ja jopa popmusiikkia.


title: Kanadalainen kulttuuri

text: Ensimmäiseksi maailmankuuluksi kanadalaiseksi kevyen musiikin edustajaksi nousi Paul Anka. Kotimaassaan todella suosittuja Ankan aikalaisia olivat Stompin’ Tom Connors ja Anne Murray. Maailmanlaajuisesti tunnettuja kanadalaismuusikoita ovat myös countrymuusikot Shania Twain ja k.d. lang, Leonard Cohen ja Céline Dion, joka on yksi maailman myydyimmistä artisteista, Alanis Morissette, Avril Lavigne, Justin Bieber, Rush, Triumph, Bryan Adams, Billy Talent, Simple Plan, Nelly Furtado, Rufus Wainwright ja Neil Young. Kuuluisia kanadalaisia metalliyhtyeitä ovat mm. Annihilator, Strapping Young Lad, Voivod ja Exciter.


title: Kanadalainen kulttuuri

text: Kanadan kirjallisuusperinne on monimuotoinen, mutta nuori. Se syntyi 1700-luvun loppupuolella, kun pääasiassa ranskalaiset ja englantilaiset tutkimusmatkailijat ja myöhemmin siirtolaiset saapuivat alueelle ja kuvasivat kirjallisesti uutta siirtokuntaa eurooppalaisille lukijoille. Kanadalainen kirjallisuus on pitkään noudattanut vahvasti eurooppalaista kirjallisuusperinnettä, mutta se on alkanut myös kehittyä omaan suuntaansa, jonka tarkoituksena on ollut luoda aidosti kanadalainen kirjallisuusperinne ja ilmaisutyyli.


title: Kanadalainen kulttuuri

text: Kanadalainen kirjallisuus käsittelee usein kansallista ja alueellista identiteettiä. Yleisiä aiheita ovat muun muassa maan eri osien välinen vieraantuminen ja väärinkäsitykset. Esimerkiksi preeria-aluiden kirjallisuus kuvailee usein etäisyyttä Itä-Kanadaan, tai yksinäisyyttä, joka johtuu toisistaan vieraantuneista ja eristäytyneistä alueista. Monet kirjailijat, varsinkin maahanmuuttajataustaiset, ovat kirjoittaneet etnisistä ryhmistä ja monikulttuurisuudesta. Muita ominaispiirteitä kanadalaiselle kirjallisuudelle ovat muun muassa epäonnistuminen teoksen teemana, huumori, lievä amerikkalaisvastaisuus, ihmisen ja luonnon välinen suhde, satiiri ja ironia, itsepaheksunta, sekä maaseudun ja kaupunkielämän välinen suhde.


title: Kanadalainen kulttuuri

text: Ensimmäiset kanadalaiset kirjat olivat ranskalaisten tutkimusmatkailijoiden, lähetyssaarnajien ja uudisasukkaiden tekemiä. Merkittäviin teoksiin kuuluu muun muassa Marc Lescarbotin "Histoire de la Nouvelle France" (1609). Ensimmäinen merkittävä englanninkielinen kirjailija oli 1800-luvulla novascotialainen Thomas Haliburton. Häntä seurasivat William Kirby, Robert W. Service ja Sara Jeannette Duncan, joiden teoksista on tullut klassikoita.


title: Kanadalainen kulttuuri

text: Kanadalainen romaanikirjallisuus alkoi kukoistaa 1940-luvulla, kun Hugh MacLennan, Thomas Raddall, W. O. Mitchell ja kanadanranskalainen Gabrielle Roy saivat kansainvälistä mainetta. Heitä seurasivat Robertson Davies, Mordecai Richler, Marie-Claire Blais ja Jacques Godbout. Seuraavien vuosikymmenien aikana pinnalle nousivat Margaret Laurence, Alice Munro, Margaret Atwood ja Michael Ondaatje.


title: Kanadalainen kulttuuri

text: Kanadalainen elokuvateollisuus käynnistyi heti elokuvahistorian alkuaikoina. Montrealissa esitettiin ensimmäinen elokuva 1896, ja kymmenen vuotta myöhemmin kaupunkiin perustettiin Pohjois-Amerikan ensimmäinen elokuvateatteri. James Freer valmisti ensimmäiset kanadalaiset elokuvat 1897, ja hän kuvasi niissä preerioiden elämää. Ensimmäinen juonielokuva valmistui 1913, ja Canadian Bioscope -tuotantoyhtiö menestyi hetken, mutta pian Hollywoodin suosio kaatoi kanadalaisen elokuvateollisuuden, joka ei pystynyt kilpailemaan Hollywoodia vastaan.


title: Kanadalainen kulttuuri

text: Ensimmäiset Kanadan hallituksen tukemat elokuvat olivat Canadian Pacific Railwayn mainoselokuvia, jotka yrittivät houkutella ihmisiä CPR:n juniin. Brittiläistä dokumenttiohjaajaa John Griersonia pyydettiin 1938 selvittämään kanadalaisen elokuvateollisuuden tulevaisuudennäkymiä. Grierson arvioi ne synkiksi, ja raportin perusteella perustettiin National Film Board of Canada (NFB), jonka ensimmäiseksi johtajaksi valittiin Grierson. Kanadan televisiotoiminta alkoi 1952, ja televisiosta tuli pian NFB:n elokuvien suosituin esityspaikka. Kanadan elokuvakehityksen yhtiö, nykyinen Telefilm Canada, perustettiin 1983. Sen tarkoituksena oli jakaa tuotantotukia ja tuottaa elokuvia ja televisiosarjoja.


title: Kanadalainen kulttuuri

text: Suurin osa Kanadassa tuotetusta televisio- ja elokuvaviihteestä tuotetaan lähinnä pohjoisamerikkalaiselle valtavirtayleisölle. Suurimmat tuotantokeskukset ovat Toronto ja Vancouver, joka on koko Pohjois-Amerikan toiseksi suurin viihteen tuotantokeskus Los Angelesin jälkeen. Monet yhdysvaltalaiset elokuvat kuvataan Kanadassa pienempien kustannusten vuoksi. Torontossa järjestettäviä Toronton elokuvajuhlia pidetään yhtenä tärkeimpänä pohjoisamerikkalaisten elokuvien näyttämönä.


title: Kanadalainen kulttuuri

text: Kanadan elokuvatuotanto kukoistaakin periaatteessa, mutta kanadalaisella elokuvalla on vaikeuksia päästä kotimaassaan levitykseen, sillä yhdysvaltalaiset hallitsevat Kanadan markkinoita. Vain noin kaksi prosenttia Kanadan elokuvateattereissa esitetyistä elokuvista on kotimaisia. Kanadalaiset elokuvat eivät kuitenkaan saa läheskään yhtä usein sellaista taloudellista menestystä ja laajaa yleisöä kotimaassaan kuin yhdysvaltalaiset elokuvat Kanadassa saavat, sillä yhdysvaltalaisten hallitsema elokuvien levitys ja pienemmät budjetit vaikeuttavat kanadalaisen elokuvan läpimurtoa huomattavasti. Kanadalaista elokuvaa pidetäänkin menestyksenä jo siinä tapauksessa, jos se tuottaa miljoona dollaria, joka on verrattain vähän 32 miljoonan asukkaan maassa.


title: Kanadalainen kulttuuri

text: Tunnetuimmat kanadalaiset näyttelijät ovat suuria elokuvatähtiä, joita saatetaan pitää maailmalla kuitenkin yhdysvaltalaisina. Tunnettuja kanadalaisia näyttelijöitä ovat muun muassa Keanu Reeves, Jim Carrey, Leslie Nielsen, Donald ja Kiefer Sutherland, Michael J. Fox, William Shatner ja Carrie-Anne Moss. Elokuvaohjaajista tunnetuimpia ovat puolestaan David Cronenberg, James Cameron, Denys Arcand ja armenialais-egyptiläis-kanadalainen Atom Egoyan.


title: Kanadalainen kulttuuri

text: Kanadalainen keittiö vaihtelee paljon alueittain. Yleisesti ottaen englanninkielisen Kanadan perinteinen keittiö on hyvin samanlainen kuin brittiläinen ja yhdysvaltalainen keittiö, kun taas ranskankielisen Kanadan keittiö pohjautuu ranskalaiseen keittiöön ja ranskalaisten turkiskauppiaiden talvimuonaan.


title: Kanadalainen kulttuuri

text: Molempien pohja on perinteisesti vuodenajan mukaisissa, tuoreissa ainesosissa ja säilykkeissä. Keittiöön kuuluu paljon kypsiä ja poimittuja elintarvikkeita, sekä villieläinten lihaa. Valmiit elintarvikkeet olivat vielä viime maalaissukupolville uutuus, joten jotkut niistä ovat hyvin suosittuja ja yleisiä esikaupungeissa asuvien ruokavalioissa. Kuitenkin kotitekoinen, lämmittävä ja terveellinen ruoka on tyypillistä kanadalaiselle keittiölle.


title: Kanadalainen kulttuuri

text: Itäisten provinssien keittiöön ovat vaikuttaneet meren läheisyys. Siellä syödään esimerkiksi paljon hummereita, turskaa ja "Chionoecetes"-suvun rapuja. New Brunswickissä on jo nähtävissä ranskalaisvaikutteet, ja siellä tarjoillaan sianlihalla täytettyjä perunoita, "poutine râpée". Quebecin ruokakulttuuri on hyvin ranskalaista, mutta osavaltio on myös maailman suurin vaahterasiirapin tuottaja. Ontario puolestaan on Kanada pienoiskoossa, ja siellä yhdistyvät monien alueiden ruoat. Alberta on Kanadan naudanlihapääkaupunki. Manitobassa on laajat itäeurooppalaiset vaikutteet, ja sinne on tullut heidän mukanaan muun muassa pierogeita ja makkaroita. Brittiläisessä Kolumbiassa merenantinet ovat jälleen pääosassa. Alkuperäisasukkaiden keittiö on ihan omanlaisensa, ja esimerkiksi inuteilla on monia eksoottisempia ruokalajeja, kuten valaanihosta tehty "maktaaq".


title: Kanadalainen kulttuuri

text: Nykyään monet kanadalaiset pitävät joitakin ruokia yksinomaan ”kanadalaisina”, mikäli ne ovat epätavallisia Yhdysvalloissa. Molemmissa maissa yleistä ruokakulttuuria, kuten pikaruokaa ja suosittujen ravintoloiden tarjontaa, pidetään usein ”pohjoisamerikkalaisena”.


title: Kanadalainen kulttuuri

text: Perinteisiä kanadalaisia ruoan ainesosia ovat muun muassa mustikka, marjatuomipihlajan marja, karibu, lohi, vaahterasiirappi, sekä paikalliset viinit, oluet ja juustot.


title: Kanadalainen kulttuuri

text: Lähes kaikissa Kanadan suurissa tai keskikokoisissa kaupungeissa ilmestyy päivittäin vähintään yksi sanomalehti, sekä paikallisia, viikoittaisia lehtiä. Suurkaupungeissa ilmestyvistä useista sanomalehdistä yleensä vähintään yksi ilmestyy tabloid-koossa. Kaksikielisissä kaupungeissa, kuten Montrealissa ja Ottawassa, ilmestyy sekä ranskan- että englanninkielisiä sanomalehtiä. Kanadalaiset sanomalehdet ovat useimmiten suurten ketjujen omistuksessa.


title: Kanadalainen kulttuuri

text: Kanadassa ilmestyy kaksi suurta ”kansallista” sanomalehteä, jotka ovat molemmat englanninkielisiä: The Globe and Mail sekä National Post. Niiden levikki Kanadan ranskankielisimmässä provinssissa Quebecissa onkin verrattain vähäistä. Suurin viikkolevikki on joka päivä ilmestyvällä Toronto Starilla, jolla se on noin 2,0 miljoonaa. The Globe and Mailin päivälevikki on suurempi, mutta se ilmestyy vain kuusi kertaa viikossa. Sen viikkolevikki on noin 1,9 miljoonaa. Ranskankielisistä sanomalehdistä suurin levikiltään on montrealilainen Le Journal de Montréal, jonka viikkolevikki on noin 1,5 miljoonaa.


title: Kanadalainen kulttuuri

text: Kanadassa toimii 685 (2007) televisiokanavaa, joista 456 on englanninkielisiä, 103 ranskankielisiä ja 126 muilla kielillä. Maassa toimii myös 1 222 radiokanavaa, joista 912 on englanninkielisiä, 274 ranskankielisiä ja 36 lähettää ohjelmaa muilla kielillä. Yleisradioyhtiönä toimii CBC, Canadian Broadcasting Corporation, jolla on sekä englannin- että ranskankielisiä televisio- ja radiokanavia. Lisäksi Kanadassa on kolme suurta yksityisesti omistettua televisiokanavaa: ympäri maata näkyvät, englanninkieliset CTV, Global ja Citytv, sekä vain Quebecissä ja sen lähialueilla näkyvät, ranskankieliset TVA ja V.


title: Kanadalainen kulttuuri

text: Tammikuussa 2006 julkaistun tutkimuksen mukaan noin 21,9 miljoonaa kanadalaista eli noin 66 prosenttia maan väestöstä käyttää Internetiä. Internetin käyttäjien määrässä Kanada sijoittuu maailman maista 12. sijalle.. Laajakaistayhteyksien käyttäjiä maassa on noin 6,7 miljoonaa, mikä on 8. eniten maailmassa. Vuoteen 2009 mennessä koti-internet liittymiä oli 10,1 miljoonaa, joka on noin 75 prosenttia maan kaikista talouksista. Nopeiden liittymien käyttäjämäärät ovat myös lisääntyneet viime vuosina. Vuonna 2009 1,5 Mbps tai nopeampien liittymien määrä nousi 62 prosenttiin, edellisen vuoden 52 prosentista.


title: Kanadalainen kulttuuri

text: Kanadan laissa määritellään maan kansallisurheilulajit, jotka ovat jääkiekko (talvilaji) ja haavipallo eli lacrosse (kesälaji). Jääkiekko on kuitenkin selvästi seuratuin laji Kanadassa, jossa nykyaikainen jääkiekko onkin syntynyt. National Hockey League (NHL) perustettiin 1917, ja sen joukkueet olivat alkujaan kaikki kanadalaisia. Sarjan voittajalle jaetaan Kanadan kenraalikuvernöörinä toimineen Frederick Stanleyn lahjoittamaa Stanley Cupia. Nykyään NHL-liigan 30 joukkueesta 7 on kanadalaisia. Liigassa pelaa kuitenkin enemmän pelaajia Kanadasta kuin kaikista muista maista yhteensä. Kansainvälisissä turnauksissa Kanada on ollut yksi menestyneimmistä joukkueista niin miesten kuin naistenkin puolella. Monet kautta aikojen parhaimmista jääkiekkoilijoista, kuten Wayne Gretzky ja Gordie Howe ovat kanadalaisia. Toinen todella suosittu talvilaji on curling, joka on suosittua erityisesti preeriaprovinsseissa. Kansainvälisellä tasolla Kanada on ollut menestynein maa sekä miesten että naisten puolella.


title: Kanadalainen kulttuuri

text: Kanadalainen jalkapallo, kuten amerikkalainen jalkapallokin, on rugbysta syntynyt joukkuepeli. Kansallisen kanadalaisen jalkapallon liigan, jossa pelaa yhdeksän joukkuetta, loppuottelu on hyvin suosittu televisiotapahtuma. Eurooppalainen jalkapallo on melko suosittua esimerkiksi nuorten, vanhusten ja koulujen välisissä liigoissa, mutta lajia ei pelata ammattitasolla kuten Euroopassa ja Latinalaisessa Amerikassa. Se on kuitenkin Kanadan harrastetuin urheilulaji, ja sen rekisteröityneitä harrastajia on yhteensä 867 869.


title: Kanadalainen kulttuuri

text: Torontosta on joukkue sekä baseballin MLB:ssä että koripallon NBA:ssa. Kummankin lajin juuret ovat lisäksi osittain kanadalaiset. Yhtä baseballin versiota pelattiin jo 1830-luvulla Londonin alueella, ja koripallon kehittäjä oli kanadalaissyntyinen James Naismith. Koska suuri osa kanadalaisista asuu hyvin lähellä Yhdysvaltoja, voivat monet kanadalaiset katsoa myös Yhdysvaltojen ammattilaisliigojen, kuten NASCARin ja NFL:n, tapahtumia. Muita suosittuja kanadalaisten harrastamia urheilulajeja ovat esimerkiksi luistelu, hiihto, golf, uinti, baseball ja softball.


title: Kanadalainen kulttuuri

text: Kanada on osallistunut Moskovan 1980 kisoja lukuun ottamatta jokaisiin olympialaisiin kesäolympialaisista 1904 lähtien. Montrealissa oli kesäolympialaiset 1976, Calgaryssä talviolympialaiset 1988 ja Vancouverissa talviolympialaiset 2010. Kanadan menestyneimmät olympiaurheilijat ovat pyöräilijä ja pikaluistelija Clara Hughes ja pikaluistelija Cindy Klassen, jotka ovat molemmat voittaneet kuusi olympiamitalia.


title: Kanadalainen kulttuuri

text: Vaahteran lehden käyttö Kanadan symbolina on peräisin 1800-luvun alusta, ja se esiintyy muun muassa Kanadan lipussa, pennin kolikossa ja vaakunassa. Kanadan monarkiaa symboloiva kruunu esiintyy vaakunassa, kenraalikuvernöörin lipussa, monien provinssien ja Nunavutin vaakunoissa, armeijan, ratsupoliisin, monien rykmenttien ja poliisivoimien arvomerkeissä, sekä joissain tiekylteissä. Kuningattaren kuva esiintyy hallintorakennuksissa, kouluissa, postimerkeissä, 20 dollarin seteleissä ja kaikissa kolikoissa.


title: Kanadalainen kulttuuri

text: Kanada tunnetaan metsistään ja vuorijonoistaan, ja niissä asustelevista eläimistään, kuten hirvestä, karibusta, majavasta, jääkarhusta, harmaakarhusta ja kanadanhanhesta. Majavan vertauskuvallinen asema on peräisin siitä, että Kanadan varhainen talous oli sidottu turkiskauppaan. Muita tunnettuja symboleja ovat esimerkiksi Kanadan ratsupoliisi ja maan luonnonvaroista tehdyt tuotteet, kuten vaahterasiirappi.


title: Formula 1 -kausi 2007

text: Formula 1 -kausi 2007 oli Formula 1 -historian 58. maailmanmestaruuskausi. Se alkoi 18. maaliskuuta 2007 ja päättyi 21. lokakuuta yhteensä 17 osakilpailun jälkeen. Mestaruuden voitti Ferrari-tallin suomalaiskuljettaja Kimi Räikkönen. Kauden pistetilanne oli kuljettajien MM-sarjassa erityisen tiukka. Viimeinen osakilpailu, Brasilian Grand Prix, ratkaisi kuljettajien maailmanmestaruuden Räikkösen eduksi yhden pisteen erolla toisena olleisiin Lewis Hamiltoniin ja Fernando Alonsoon.


title: Formula 1 -kausi 2007

text: Kautta 2007 mullistivat useat tallivaihdokset, sekä muun muassa seitsenkertaisen maailmanmestarin Michael Schumacherin päätös lopettaa uransa edelliseen kauteen. Räikkönen siirtyi Ferrarille Schumacherin tilalle, Räikkösen puolestaan korvasi McLarenilla Renault'lta siirtynyt hallitseva maailmanmestari Fernando Alonso. Alonson korvasi Renault'lla tulokaskuljettaja Heikki Kovalainen.


title: Formula 1 -kausi 2007

text: Vedonlyöntitoimistojen mielestä suurimmat maailmanmestarisuosikit kaudelle 2007 olivat Ferrari-kuljettajat Räikkönen ja Felipe Massa, sekä Alonso. MM-taistelua sekoitti myös japanilaisen Bridgestonen jääminen sarjan ainoaksi rengasvalmistajaksi Michelinin vetäydyttyä. Ferrarilla oli ainoana edellisen vuoden kolmesta parhaasta tallista kokemusta japanilaismerkistä. Muun muassa Renault'hon tämän uskotaan vaikuttaneen, sillä vaikka se oli testien perusteella kenties luotettavin edellisvuoden kolmesta parhaasta tallista, se jäi tallin itsensäkin mielestä selvästi Ferrarin ja McLarenin vauhdista.


title: Formula 1 -kausi 2007

text:
Kautta sävytti Ferrarin ja McLarenin välinen vakoiluskandaali. McLarenia syytettiin, ja lopulta tuomittiin Ferrarin luottamuksellisten tietojen hankinnasta. Jupakka alkoi, kun Ferrari syytti McLarenia autojensa sabotoinnista Monacon GP:ssä.
13. syyskuuta FIA tuomitsi McLarenin 100 miljoonan euron sakkoihin ja menettämään koko kauden tallipisteet. Kuljettajapisteet sen sijaan jätettiin voimaan.
Myös Renault'ta syytettiin vakoilusta, syyttäjänä tosin McLaren. Renault ei saanut tapauksesta kuitenkaan mitään rangaistusta.Kauden 2006 päätöskilpailussa mukana olleista kuljettajista sarjan jättivät:
Suomessa Formula 1 -lähetyksiä esitti kaudella 2007 maksutelevisiokanava MTV3 Max.


title: Donna D’Errico

text: Donna D'Errico (s. 30. maaliskuuta 1968 Dothan, Alabama Yhdysvallat) on yhdysvaltalainen malli ja näyttelijä, joka tunnetaan parhaiten roolistaan "Baywatchissa". Hän oli myös BattleBotsin juontaja ja hän on näytellyt muun muassa elokuvassa "". Donna oli myös Playboyn Playmate of the Month syyskuussa 1995.


title: Donna D’Errico

text: Donna D'Errico oli naimisissa hard rock -yhtye Mötley Crüen basistin Nikki Sixxin, kanssa. Heillä on tytär Frankie-Jean Sixx, vaikkakin he ovat kasvattaneet yhdessä myös kolme Nikkin lasta tämän aiemmasta suhteesta. 27. huhtikuuta 2006 Donna haki avioeroa. He ovat olleet aiemminkin erossa toisistaan mutta menneet kuitenkin yhteen uudestaan. Keväällä 2006 Sixx ja D'Errico kuitenkin erosivat, ja Mötley-rokkari ja D'Errico ovatkin oikeuden kautta jakaneet omaisuuttaan avioeron jälkeen.


title: Donna D’Errico

text: Donna ja Nikki tapasivat toisensa Mötley-rumpali Tommy Leen järjestämillä sokkotreffeillä. Tommy Lee oli tuolloin kimpassa Baywatch-tähti Pamela Andersonin, joka on Donnan ystävä, kanssa. Nikki rakastui Donnaan ensisilmäyksellä, ja oli iloinen siitä että kerrankin hänellä oli joku joka rakasti ja välitti hänestä, ja jonka kanssa oli helppo puhua asioista. Vuonna 2001 Donna sai tietää olevansa raskaana, ja he alkoivat heti miettiä lapselle nimeä. Tytön nimeksi tuli Frankie-Jean sillä Nikkille oli annettu syntyessään nimi Frank, ja teini-iässään hän oli hylännyt tuon nimen joten hän tahtoi nyt 43-vuotiaana tuoda sen nimen takaisin. Nimi Jean on Donnan äidin nimi.


title: Donna D’Errico

text: Sixx ja D'Errico harrastivat liittonsa aikana huumeita. Myös D'Erricon tuhlaileva elämäntyyli aiheutti ongelmia. Hiljattain Sixx sai tietää salattuja asioita ex-vaimonsa menneisyydestä. Donna D'Errico oli työskennellyt stripparina Teksasissa ja Las Vegasissa. Prostituutio ei myöskään ollut ex-vaimolle vieras asia. Eräässä haastattelussa Sixx kertoo järkyttyneensä asiasta, sillä hänellä ei ollut asiasta mitään aavistusta.


title: Trabant Express

text: Trabant Express on suomalainen Aleksi Mäkelän ohjaama, vuonna 1997 MTV3-televisiokanavalla esitetty sketsisarja. Sarjasta lähetettiin kaksi tuotantokautta ja yhteensä 22 jaksoa. Sarjassa kaksi itäsaksalaista toimittajaa, Hans Hütteldorf (Santeri Kinnunen) ja Uli Palsternak (Kari Hietalahti) lähettävät piraattiohjelmaa maanalaisesta lähetyskeskuksestaan. Apurina lähetyksissä toimii räjähtävä teknikko The Monkey (Silu Seppälä). Sarjan käsikirjoittajina toimivat Kari Hietalahti ja Santeri Kinnunen. Sarja on julkaistu DVD:llä vuonna 2007.


title: Kimmie Meissner

text: Kimberly (Kimmie) Claire Meissner (s. 4. lokakuuta 1989 Townson, Maryland) on yhdysvaltalainen taitoluistelija.


title: Kimmie Meissner

text: Meissner voitti kultaa vuoden 2006 MM-kisoissa Calgaryssä ja oli mukana Torinon talviolympialaisissa sijoittuen sijalle 6.


title: Kimmie Meissner

text: Vuoden 2008 alusta lähtien Meissneriä on valmentanut Richard Callaghan. Tätä ennen hänen valmentajansa oli Pam Gregory.


title: Kimmie Meissner

text: Meissner valmistui Bel Airissa, Marylandissa sijaitsevasta Fallston High Schoolista 2007 ja opiskelee nykyään Delawaren yliopistossa osa-aikaisesti.


title: Länsiletto

text: Länsiletto on kivikkoinen saari Perämerellä Haukiputaan edustalla noin kahdeksan ja puolen kilometrin päässä mantereelta. Saaressa on kaksi vanhaa kalamajaa sekä sektoriloistotorni ja Oulun ja Kemin välisen laivaväylän linjataulu. Toinen saaren kalamajoista on avoinna retkeilijöille, mutta se on asumiskelvoton.


title: Länsiletto

text: Saaren rantakivikoissa kasvaa harvaa niittykasvillisuutta, jonka hallitsevana lajina on ruokohelpi. Lillukat ja rantavehnä hallitsevat soraikkorinteitä ja louhikoita, ja saaren lounaaseen viettävällä osalla on pajua kasvava niitty. Saaren länsipäässä kasvaa pihlajaa ja variksenmarjaa. Rakennusten ympäristö on kuivaa pihaketoa vadelmapensaineen. Aikaisemmin saarella on tavattu myös silmälläpidettäviin kasvilajeihin kuuluvaa meriputkea, jota ei ole tavattu muualla Haukiputaan rannikkoalueilla tai saaristossa.


title: Länsiletto

text: Saaren somerikkoharjanne on pienen lapintiirojen yhdyskunnan pesäpaikka. Muita saarella tavattavia lintulajeja ovaat kahlaajalinnut, kuten tylli ja satunnaisesti lapinsirri. Yleisimmin saarelta tavattava vesilintulaji on pikkukoskelo. Maalintulajeista kivitasku on ainoa jokavuotinen laji.


title: Länsiletto

text: Saaren sijainnin vuoksi kevätkausi koittaa saarella vasta muutamia viikkoja mannermaan jälkeen.


title: Länsiletto

text: Matalalla saarella ei ole luonnollista eikä ihmisen tekemää satamapaikkaa, eikä se siten tarjoa suojapaikkaa merenkäynniltä. Ammattikalastuksen kannalta saari on arvoton. Koska saari on lintujen pesimäpaikka, varomaton retkeily ja liikkuminen saattaa aiheuttaa vahinkoa lintuyhdyskunnille.


title: Länsiletto

text: Saarella on vierekkäin kaksi merenkulun ohjauslaitetta, kaksivärinen betoninen sektoriloistotorni ja teräsristikkomaston varaan nostettu linjataulu.


title: Länsiletto

text: Saaren korkeimmalla kohdalla sijaitseva majakaksi usein luultu sektoriloistotorni on nelikulmainen betoninen torni, jonka huipulla on Hailuodon pohjoispuolitse Ouluun johtavan laivaväylän linjaloisto. Tornin väylälle näkyvä seinä on punainen, muut ovat valkoisia. Ollessaan linjassa Luodeleton saaren itäkaakkoispuolella Luodematalan matalikolla sijaitsevan linjataulun kanssa Länsileton loisto opastaa laivoja mereltä Oulun satamiin.


title: Länsiletto

text: Loistotorni on rakennettu vuonna 1930 ja se on korjattu vuonna 1979. Noin 16,5 metriä korkean tornin huipulla olevan loistolaitteen valon korkeus merenpinnasta on 19,3 metriä ja kantomatka 9,0 meripeninkulmaa eli 16,7 kilometriä. Loisto näyttää valkoista kestovilkkua sektorissa, jonka rajat ovat mereltä loistoa kohti katsottaessa kompassisuunnissa 059°—065°. Valotunnuksen kesto on 2 s + 6 s, eli valo on sytytettynä yhtämittaisesti kaksi sekuntia kahdeksan sekunnin jaksoissa.


title: Länsiletto

text: Loistotornin rinnalla on linjataulu 33 metrin korkuisessa teräsristikkomastossa. Linjataulun väylän puoleinen eli pohjoinen sivu on punainen ja siinä on keltainen pystyraita. Linjataulun valon korkeus on 35,3 metriä, ja valotunnuksena on väylän suuntainen valkoinen kestovilkku 2 s + 6 s, eli valo on sytytettynä yhtämittaisesti kaksi sekuntia kahdeksan sekunnin jaksoissa. Merkki toimii Oulun–Kemin 10 metrin väylän takamerkkinä, etumerkki on pohjoisessa Nimettömän saaressa sijaitseva linjataulu.


title: Discogs

text: Discogs on internetsivusto, tietokanta ja verkkokauppa, jossa on tietoja musiikkijulkaisuista, mukaan lukien kaupalliset, promotionaaliset sekä bootleg-julkaisut, sekä mahdollisuus ostaa ja myydä näitä julkaisuja. Discogsin palvelimet, jotka ovat discogs.com-domainin alla, ovat Zink Media, Inc. yrityksen omistamia ja sijaitsevat Portlandissa Oregonin osavaltiossa Yhdysvalloissa.


title: Discogs

text: Discogs on yksi Internetin suurimmasta elektronisen musiikin tietokannoista ja sen arvellaan olevan suurin vinyylijulkaisuja sisältävä tietokanta. Tietokannassa on yli 9 700 000 julkaisua kaikissa tyylilajeissa ja formaateissa. Se sisältää myös listauksen yli 5 000 000:sta artistista ja 1 000 000:sta levy-yhtiöstä ja/tai levymerkistä. Sivulla käy päivittäin noin 480 000 kävijää ja siellä ostetaan ja myydään vuosittain yli 6 000 000 julkaisua.


title: Discogs

text: Discogs.com-domain rekisteröitiin elokuussa 2000, ja itse sivu avattiin saman vuoden marraskuussa. Kevin Lewandowski perusti sivuston omaa levykokoelmaansa varten. Lewandowski toimii ohjelmoijana ja DJ:nä. Häntä inspiroivat menestyneet yhteisöjen rakentamat sivustot, kuten Slashdot, eBay ja Open Directory Project, ja hän halusi käyttää samaa mallia musiikkidiskografioitten tietokannassa.


title: Discogs

text: Rekisteröityneet käyttäjät voivat lisätä julkaisuja tai päivittää niiden tietoja lomakkeiden avuilla. Muut käyttäjät antavat ääniä lisäyksille. Sivuston työntekijät eivät korjaa tietoja.


title: Discogs

text: Käyttäjät voivat laittaa sivustolle myyntiin tietokantaan lisättyjä julkaisuja sekä ostaa niitä toisilta käyttäjiltä. Käyttäjä voi etsiä sivustolta tarkasti haluamastaan julkaisusta esimerkiksi tietyn painoksen tai erikoisversion ja nähdä kaikki juuri kyseisestä painoksesta myynnissä olevat kopiot. Ostajien ja myyjien välinen luottamus perustuu käyttäjien toisilleen antamaan palautteeseen samalla tavalla, kuin esimerkiksi eBay:ssa. Discogsissa voi ostaa ja myydä mitä tahansa tietokannasta löytyvää julkaisua lukuun ottamatta piraattipainoksia ja teemoiltaan yksinomaan kansanryhmää vastaan kiihottavia julkaisuja, joiden myyntiin laittaminen on kielletty.


title: Valtakunta

text: Valtakunta voi tarkoittaa seuraavia asioita:


title: Lisa Matthews

text: Lisa Matthews (s. Lisa Reich 24. syyskuuta 1969 Peoria, Illinois) on yhdysvaltalainen valokuvamalli ja näyttelijä.


title: Lisa Matthews

text: Matthews oli Playboyn Playmate of the Month huhtikuussa 1990 ja vuoden 1991 Playmate of the Year, jolloin hän yllättäen vei voiton Pamela Andersonilta. Tuolloin hän muun muassa mainitsi lempikirjoikseen romaanit "Ja aurinko nousee" ja "Kultahattu". Samana vuonna hän esiintyi myös Bruce Willisin elokuvassa "Hudson Hawk – varkaista parhain".


title: Lisa Matthews

text: Matthewsilla oli pitkään suhde Hollywood-tuottaja Joel Silverin kanssa, kunnes tämä meni naimisiin Karyn Fieldsin kanssa vuonna 1999.


title: Slovakit

text:
Slovakit on slaavilainen kansa, jonka jäsenet puhuvat länsislaavilaisiin kieliin kuuluvaa slovakin kieltä. Suurin osa slovakeista on katolilaisia. Historiallisia slovakkivähemmistöjä asuu muun muassa Tšekissä, Unkarissa ja Serbiassa, lisäksi slovakkisiirtolaisia asuu Kanadassa ja Yhdysvalloissa.
Slovakit polveutuvat Tonavan alueella 500-luvulla asuneista slaavilaisista kansanryhmistä. 700-luvulta lähtien slovakit asuttivat muun muassa Nitran ruhtinaskuntaa. Suur-Määriä on kuvailtu ensimmäiseksi slovakkivaltioksi. Slovakian alue kuului 1000-luvulta lähtien Unkarin kuningaskuntaan. Turkkilaisen valtakauden jälkeen Unkari joutui osaksi Habsburgien hallitsemaa Itävallan keisarikuntaa, vaikka se säilyikin nimellisesti omana kuningaskuntanaan; vuoden 1867 kompromissisopimuksessa Unkarin asema koheni ja alettiin puhua Itävalta-Unkarin kaksoismonarkiasta. Ensimmäisen maailmansodan jälkeen Itävalta-Unkari hajosi ja Slovakiasta tuli osa Tšekkoslovakiaa. Vuonna 1939 Slovakiasta tuli nimellisesti itsenäinen valtio, joka oli tiukasti natsi-Saksan alaisuudessa johtajanaan pappi Jozef Tiso, kunnes toisen maailmansodan jälkeen vuonna 1945 Tšekkoslovakia palautettiin yhtenäiseksi valtioksi.


title: Slovakit

text: Kylmän sodan aikana Tšekkoslovakia oli Varsovan liiton jäsen Neuvostoliiton vaikutusvallan alaisena. Vuonna 1969 se jaettiin kahdeksi osavaltioksi, Tšekiksi ja Slovakiaksi. Jonkin aikaa Neuvostoliiton romahtamisen jälkeen, vuodenvaihteessa 1992–1993, liittovaltio hajosi rauhanomaisesti ja osavaltiot itsenäistyivät.


title: Monmu

text: Keisari Monmu (, 683 – 18. heinäkuuta 707) oli Japanin 42. keisarillinen hallitsija vuosina 697–707.


title: Monmu

text: Mommu oli keisari Tenmun ja keisarinna Jitōn pojanpoika. Hänen isänsä kruununprinssi Kusakabe kuoli Monmun ollessa kuusivuotias. Monmu nousi valtaan vuonna 697 ja hallitsi vuoteen 707 asti, jolloin hän kuoli sairauden seurauksena. Tämän vuoksi häntä seurasi hallitsijana hänen äitinsä, keisarinna Genmei. Monmulta jäi yksi poika, Obito no miko (prinssi Obito), jonka hän oli saanut Fujiwara no Miyakon, Fujiwara no Fuhiton tyttären, kanssa. Obitosta tuli myöhemmin keisari Shōmu.


title: Versowood-areena

text: Versowood-areena on Heinolan suurin jäähalli. Jäähalli nimettiin Mestis-joukkue Peliittojen sponsori Versowoodin mukaan joukkueen noustua Mestikseen kaudeksi 2006-2007.


title: Versowood-areena

text: Hallia rakennettiin vuosina 1983 ja 1984 entisen tekojään ympärille. Hallin alapuolelle rakennettiin lisäksi erilaisia liikuntatiloja kamppailulajiseurojen ja muiden liikuntayhteisöjen käyttöön. Näiden oheen suunniteltiin rakennettavaksi myös keilahallia, mutta keilaajat perääntyivät hallihankkeesta kesken suunnitteluvaiheen ja rakennuttivat kilometrin päähän keilahalli Valopallon. Jäähalli vihittiin käyttöön elokuussa 1984 ja ensimmäinen ottelu oli Suomen ja Ruotsin A-maajoukkueiden loppuunmyyty ystävyysottelu. Ensimmäinen virallinen ottelu oli I-divisioonan toisen kierroksen ottelu Peliitat-KalPa, joka päättyi vierasjoukkueen 5-6-voittoon 666 katsojan edessä. Yleisöä Katsomopaikkoja hallissa oli alkujaan yhteensä 2975, pääkatsomoon mahtui 2686 (1486 istumaan, 1200 seisomaan) ja erillisiin päätykatsomoihin ylimääräiset 289 katsojaa. Päätykatsomot on sittemmin purettu.


title: Versowood-areena

text: Peliitat piti kahvila Pelikaania hallin kaupunginpuoleisessa päädyssä. Seura luopui siitä talvella 1985, eikä kukaan ottanut kahvilatoimintaa vastuulleen. Nykyään tila on käytössä anniskelualueena Peliittojen ja Tinatuoppien otteluissa. Hallia ei ole remontoitu kertaakaan perusteellisesti, mutta pieniä muutoksia on tehty useaan otteeseen. Jää uudistettiin kesällä 2006 täyttämään Mestiksen vaatimukset, lisäksi hallin aulaa uudistettiin ja osa kuppipenkeistä vaihdettiin taitettaviin vuonna 2011.


title: Versowood-areena

text: Hallin pääasiallisia vuokralaisia ovat Mestiksessä pelaava jääkiekkoseura Peliitat, sekä junioritoimintaan keskittyvä Heinolan Kiekko. Siellä pelaavat myös II-divisioonan Tinatuopit ja Heinola Ringette.


title: Versowood-areena

text: Versowood-areenalla on myös kaksi jäädytettyä paitaa, jotka nostettiin hallin kattoon Mestis-nousun yhteydessä kauden 2006-07 alussa. Molemmat ovat HeKin paitoja, vaikka pelaajat pelasivat uransa pääasiassa Peliittojen ensimmäisen aikakauden (1969-89) aikana.Hallissa on lisäksi Heinolan Kiekon Suomi-sarja-kauden 2005-2006 mestaruusviiri.


title: Toini ja Heikki Haaman show

text: Toini ja Heikki Haaman show oli Julmahuvi -ryhmän ensimmäinen, MTV3-kanavalle tehty, mustaa huumoria sisältävä sketsisarja. Sarjan nimi oli ensimmäisellä tuotantokaudella "Toini ja Heikki Haaman show", mutta se muutettiin ensimmäisen esityskauden jälkeen "Toni ja Heikki Haaman show'ksi". Sarjaa kutsuttiin hetken aikaa myös "Toini ja Ebola Haaman show'ksi". Sarjaa tehtiin yhteensä 10 jaksoa, joista nimellä "Toini ja Heikki Haaman" -show neljä jaksoa kesällä 1995 ja nimellä "Toni ja Heikki Haaman show" kuusi jaksoa kesällä 1996. Vuoden 1995 jaksoista on esitetty myös erityinen remix-jakso.


title: André Breton

text: André Breton (19. helmikuuta 1896 Tinchebray, Orne – 28. syyskuuta 1966 Pariisi) oli ranskalainen kirjailija, surrealismin perustaja ja johtohahmo.


title: André Breton

text: Breton syntyi Normandiassa, Pohjois-Ranskassa. Hän oli kauppiasperheen ainut lapsi. Perhe muutti vuonna 1900 Pariisin esikaupunkiin, missä Breton kävi koulua. Hän opiskeli lääketiedettä, mutta ei suorittanut opintojaan loppuun. Ensimmäisen maailmansodan aikana hän työskenteli Nantes’n sotilassairaalan neurologisella osastolla.


title: André Breton

text: Surrealistinen teoria on saanut vaikutteita Sigmund Freudin psykoanalyysistä sekä syvyyspsykologiasta. Breton sovelsi Freudin oppeja niin lääkärinä kuin kirjailijanakin, ja hän kävi tapaamassa Freudia Wienissä vuonna 1921.


title: André Breton

text: Termin ”surrealismi” keksi Guillaume Apollinaire, joka tarkoitti sillä eräänlaista todellisuuden ylittävää ”superrealismia” eli surrealismia. Osuvampi termi voisi olla "sub"realismi, sillä surrealismi keskittyy ihmisen alitajunnan ja unien todellisuuden kuvaamiseen. Surrealistit käyttivät apunaan muun muassa hypnoosia päästäkseen käsiksi tiedostamattomaan kerrokseen. Kieli haluttiin vapauttaa järjen kontrollista ja kaikista muistakin pidäkkeistä. Totutun kielenkäytön sijaan haluttiin luoda uudenlainen kielioppi ja kielen alkemia, joka käyttää hyväkseen kielen kaikkia vivahteita ja koko rikkautta.


title: André Breton

text: Surrealismi oli jatkoa Tristan Tzaran perustamalle Dada-liikkeelle. Breton liittyi dadaisteihin yhdessä Louis Aragonin ja Philippe Soupaut’n kanssa. Bretonille tuli kuitenkin välirikko dadan jäsenten kanssa, joten hän erosi liikkeestä.


title: André Breton

text: Ensimmäisen maailmansodan jälkeen Breton perusti yhdessä Louis Aragonin ja Philippe Soupault’n kanssa kirjallisuuslehden, jonka nimeksi tuli "Littérature" (1919−1924, "Kirjallisuus"). Ensimmäiset runonsa Breton julkaisi nimimerkillä René Dobrant. Vuonna 1920 Breton julkaisi yhdessä Soupault’n kanssa surrealistisen teoksen "Magneettikentät" ("Les Champs magnétiques"), joka on ensimmäinen automaattikirjoituksella toteutettu teos.


title: André Breton

text: Bretonin ympärille kerääntyi samanmielisten kirjailijoiden ja taiteilijoiden joukko, johon kuuluivat edellä mainittujen lisäksi muun muassa Paul Éluard, René Crevel, Michel Leiris, Robert Desnos ja Benjamin Péret. He perustivat Surrealistisen tutkimuskeskuksen ("Bureau de recherches surréalistes"), joka toimi Pariisissa osoitteessa 15, rue de Grenelle. Vuonna 1924 ryhmä julkaisi ensimmäisen surrealistisen manifestin, jossa vaadittiin uutta ihmisoikeuksien julistusta. Manifestin suomentaja Väinö Kirstinän mukaan ”surrealismi ei halunnut ainoastaan vapautua entisistä taiteen säännöistä, surrealismi ei halunnut olla taiteellinen koulukunta, sen tavoitteet olivat yleisemmät, surrealismille pyrkimys muuttaa maailmaa (Marx) ja muuttaa elämää (Rimbaud) merkitsivät samaa asiaa”.


title: André Breton

text: Arthur Rimbaud’n mielestä ”La vraie vie est absente” eli tosi elämä on poissa. Breton yhtyi Rimbaud’n näkemykseen ja halusi palauttaa elämään ihmeen ja rakkauden. Surrealismin tavoitteena oli lisätä ihmisen itsetuntemusta käsittelemällä ihmismielessä olevaa torjuttua ja pinnan alle painettua kerrosta. Tähän tarjosi välineitä automaattikirjoitus, unien analysointi ja ihmisen irrationaalisen puolen käsittely.


title: André Breton

text: Vuonna 1928 Breton julkaisi puolittain omaelämäkerrallisen romaanin "Nadja", joka alkaa kysymyksellä: ”Kuka minä olen?” ja samoin päättyy oman identiteetin etsintään. Breton soveltaa teoksessa ”objektiivisen sattuman” metodiaan. Romaanin kertoja tapaa Nadjan, oudon eteerisen naisen, jonka mielenterveys järkkyy. Nadja elää omissa maailmoissaan ja päätyy lopulta mielisairaalaan. Romaanin kaikki ulkoinen tapahtumapaikkojen kuvaus on korvattu valokuvilla, tauluilla ja piirroksilla.


title: André Breton

text: Breton suuntautui 1920-luvulla kirjoittamisen ohella poliittiseen toimintaan ja liittyi kommunistiseen puolueeseen yhdessä Louis Aragonin ja Paul Éluardin kanssa vuonna 1927, mutta hänet erotettiin vuonna 1933. Surrealistit kannattivat vallankumousta, mutta eivät pelkästään taloudellisessa mielessä. He tähtäsivät pikemminkin ihmismielen vallankumoukseen.


title: André Breton

text: 1930-luvulla surrealististen istuntojen kokoontumispaikkana oli Montmartrella sijaitseva kahvila Le Cyrano. Breton perusti sen läheisyyteen taidegallerian osoitteeseen 42, rue Fontaine, ja elätti itsensä tauluja myyden. Surrealismi laajeni kirjallisuudesta muillekin taiteenaloille ja varsinkin kuvataiteisiin. Max Ernst, Pablo Picasso, Joan Miró ja Salvador Dalí liittyivät mukaan.


title: André Breton

text: Breton julkaisi vuonna 1928 teoksen "Le Surréalisme et la Peinture" ('Surrealismi ja kuvataide'). Dalín nimestä Breton muotoili anagrammin ”Avida Dollars”, sillä Breton ei pitänyt Dalín tavasta hyötyä taloudellisesti surrealismista, joten hän erotti Dalín joukosta. Syynä saattoi olla myös Dalín myötämielisyys Francon fasistista liikettä kohtaan, mitä Breton ei hyväksynyt.


title: André Breton

text: Breton perusti uuden lehden nimeltään "La Révolution Surréaliste" (1924–1929, 'Surrealistinen vallankumous'). Louis Aragonin ehdotuksesta lehden seuraajan nimeksi annettiin "Le Surréalisme au service de la révolution" (1930–1933, 'Surrealismi vallankumouksen palveluksessa'). Ne jäsenet, jotka eivät kannattaneet liikkeen poliittista sitoutumista, saivat lähteä, kuten esimerkiksi Antonin Artaud.


title: André Breton

text: Liikkeen sisällä alkoi olla muutenkin syviä erimielisyyksiä. "Second Manifeste du Surréalisme" (1930, 'Surrealismin toinen julkilausuma') vaikuttaakin jäsenten välienselvittelyltä. Breton yritti sovittaa yhteen surrealismia historiallisen materialismin kanssa siteeraten kirjoituksissaan Hegeliä ja Engelsiä, mutta Bretonin tekstit eivät avautuneet työläisille. Myös kannattajien rivit harvenivat. Hyväksynnän Bretonin silmissä saivat vain ne, jotka kritiikittä hyväksyivät mestarin sanomiset ja tekemiset. Vanhoista jäsenistä vain Lautréamont säästyi Bretonin syytöksiltä. Kritiikki kohdistui etenkin uskontoon. Breton ei sallinut esimerkiksi krusifiksin kuvan kantamista kaulalla, eikä kristillisten teemojen käsittelyä runoissa.


title: André Breton

text: Bretonin vastustajat lähtivät vastahyökkäykseen kirjoittamalla pamfletin "Un Cadavre" (1930, 'Ruumis' tai 'Vainaja'). Tämän Georges Bataillen aloitteesta kirjoitetun kollektiivisen vastalauseen kirjoittajakunta koostui entisistä dadaisteista ja surrealisteista, joihin kuuluivat muun muassa Michel Leiris, Raymond Queneau, Robert Desnos ja Jacques Prévert. Teksti oli äärimmäisen voimakassanaista. Mallina oli ensimmäisessä surrealistisessa manifestissa Anatole Francea vastaan suunnattu kirjoitus, joka oli Bretonin masinoima teilaus.


title: André Breton

text: Surrealismi levisi muihin maihin ja Bretonista tuli liikkeen väsymätön matkasaarnaaja. Ympäri Eurooppaa perustettiin surrealistisia taiteilijaryhmiä. Breton sai kutsuja luennoida Prahassa, Zürichissä, Lontoossa, Kööpenhaminassa, New Yorkissa ja Buenos Airesissa.


title: André Breton

text: Toisen maailmansodan aikana Breton asui Yhdysvalloissa ja Meksikossa. Muutettuaan Meksikoon vuonna 1938 hän totesi, ettei siellä tarvita surrealismia, koska koko maa on surrealistinen. Taiteilija Frida Kahlon teoksia hän piti luonnostaan surrealistisina. Kahlon omistamassa ”Sinisessä talossa” asui tuolloin maapaossa elävä Lev Trotski. Troski oli Bretonin tavoin erotettu kommunistisesta puolueesta.


title: André Breton

text: Yhdysvalloissa asuessaan Breton kiinnostui intiaanikulttuureista. Intiaanien kyky yhdistää yliluonnollinen maailma arkipäivään kiehtoi häntä. Runoelma "Ode à Charles Fourier" (1945, "Oodi Charles Fourier’ille") kertoo hopi-intiaaneista. Breton esittää hopit uskon puhtauden symboleina. Hopi-intiaanikulttuurissa yliluonnollinen yhdistyi arkimaailmaan. Hän järjesti Yalessa surrealistisen näyttelyn vuonna 1942. Pariisiin hän palasi sodan päätyttyä vuonna 1946.


title: André Breton

text: Vuonna 1944 julkaistiin pienoisteos nimeltään "Arcane 17". Sen pohjana on keskiaikainen Melusinasta kertova legenda. Legendan mukaan ritari menee naimisiin hengettären, Melusinan kanssa. Ehtona on, ettei ritari saa nähdä vaimoaan yhtenä päivänä viikossa, jolloin Melusina on poissa ruumiistaan. Uteliaisuus kuitenkin voittaa, joten Melusina muuttuu pysyvästi henkiolennoksi. Nimi Arcane 17 viittaa tarot-kortteihin. Kortti numero 17 kuvaa rauhan ja rakkauden voittoa. Melusine on nykyisin vuonna 1979 Paris III -yliopiston yhteyteen perustetun Surrealismin tutkimuskeskuksen ("Centre de recherche sur le Surréalisme") nimi.


title: André Breton

text: Vuonna 1960 Breton toimitti ystäviensä kanssa lentolehtisen, joka tunnetaan nimellä "Manifeste des 121". Sillä tarkoitetaan 121 allekirjoittajan julistusta tottelemattomuuteen Algerian sodassa.


title: André Breton

text: Breton oli sotien välisen aikakauden yksi tunnetuimmista ranskalaisista ulkomailla. Hän järjesti näyttelyitä, kirjoitti esseitä, runoja ja toimitti erilaisia lehtiä, kuten "La Brèche" -nimistä julkaisua vuosina 1961–1965.


title: André Breton

text: Breton meni naimisiin kolme kertaa. Ensin hän avioitui Simone Kahnin kanssa syyskuussa 1920. Toisen vaimon, Jacqueline Lamban, kanssa hänellä on Aube-niminen tytär. Kolmas vaimo on nimeltään Elisabeth Claro.


title: André Breton

text: Breton kuoli 28.9.1966 ja hänet haudattiin Batignolles’n hautausmaalle Pariisiin. Hautakiveen on kaiverrettu teksti ”"Je cherche l’or du temps"” (”Etsin ajan kultaa”).


title: André Breton

text: Bretonin leski ja tytär yrittivät tarjota osoitteessa 42 rue Fontaine sijainneen ateljeen taidekokoelmia Ranskan valtion lunastettavaksi, mutta valtio ei halunnut ostaa Bretonin yksityiskokoelmaa. Bretonin jäämistö huutokaupattiin keväällä 2003.


title: Julius Kuperjanov

text: Julius Kuperjanov (s. 11. lokakuuta 1894 – k. 2. helmikuuta 1919) oli virolainen upseeri, joka johti pataljoonaa Viron vapaussodassa Kuperjanov saavutti mainetta hänen joukkojensa osallistuttua Tarton takaisinvaltaukseen tammikuussa 1919. Saman kuun lopussa Kuperjanovin joukot osallistuivat Pajun taisteluun, jossa Kuperjanov haavoittui kuolettavasti. Kuperjanovin johtama pataljoona nimettiin hänen mukaansa ja se osallistui muihin vapaussodan taisteluihin. Kuperjanovista tuli virolainen sankarihahmo hänen kuolemansa jälkeen 1920- ja 1930-lukujen aikana. Myös nykyisissä Viron maavoimissa on Kuperjanovin mukaan nimetty pataljoona.


title: Julius Kuperjanov

text: Julius Kuperjanov syntyi tuolloisessa Pihkovan kuvernementissa Novorževin kihlakunnan Dubnovon Lehovossa 11. lokakuuta 1894. Kuperjanovin perhe oli kotoisin Tartonmaalta, jonne he muuttivat takaisin vuonna 1904. Julius opiskeli Tarton opettajaseminaarissa ja valmistui opettajaksi vuonna 1914.


title: Julius Kuperjanov

text: Ensimmäisen maailmansodan sytyttyä Kuperjanov mobilisoitiin Venäjän keisarikunnan armeijaan. Ollessaan armeijassa Kuperjanov kävi vänrikkikoulun Pietarissa ja valmistui elokuussa 1915. Sodan aikana Kuperjanov johti venäläistä tiedusteluosastoa yleten lopulta luutnantiksi. Kuperjanov haavoittui kesällä 1917 ja liittyi haavoittumisensa jälkeen virolaisiin kansallisiin joukkoihin Tartossa. Virolaisia kansallisia joukkoja oli alettu perustaa keväällä 1917 Saksan keisarikunnan odotetun hyökkäyksen uhan kasvaessa. Kuperjanov kuului Tarton reservipataljoonaan ja nousi sen varakomentajaksi.


title: Julius Kuperjanov

text: Viktor Kingisseppin ja Jaan Anveltin Virossa johtamat bolševikit olivat nousseet valtaan talvella 1917 ja valtaa alettiin siirtää paikallisilta itsehallintoelimiltä työläis- ja sotamiesneuvostoille.. Bolševikit päättivät alkaa toteuttamaan maanjakoa, mikä johti paikoittain yhteenottoihin suojeluskuntien ja punakaartien välillä. Tammikuun puolivälillä 1918 Tähtveressä Kuperjanovin johtama jouko suojeluskuntalaisia surmasi kyläneuvoston puheenjohtajan ja kaksi muuta neuvostolaista Bockin kartanolla. Punakaartilaisten saapuessa syttyi taistelu, jossa kuoli neljä kaartilaista. Suojeluskunta hajaantui kuitenkin yhteenoton jälkeen ja punakaarti otti vallan paikallisella kunnanvaltuustolla.


title: Julius Kuperjanov

text: Saksalaisten jo pitkään odotettu hyökkäys kohti Viroa alkoi 18. helmikuuta 1918. Saksalaisten edetessä Venäjän armeijan jäänteet vetäytyivät lähes ilman vastarintaa. Virossa kansalliset joukot aloittivat toiminnan vallan ottamiseksi punaisilta, jotta saksalaisten saapuessa valta maassa olisi heidän käsissään. Tartossa hankkeeseen ryhtyivät 20. helmikuuta Kuperjanovin reservipataljoona ja Karl Eibundin suojeluskunta. Kapinoitsijat valtasivat Ülenurmen esikaupunkialueen, mutta yritys hyökätä Emajoen yli keskustaan torjuttiin. Saksalaiset saapuivat kaupunkiin 24. helmikuuta. Saksan miehitysaikana Kuperjanov johti salaa paikallista suojeluskuntaa.


title: Julius Kuperjanov

text: Tilanne Viron valkoisten ja punaisten välillä oli jäätynyt saksalaismiehityksen aikana, mutta 11. marraskuuta Saska solmi aselevon ja osapuolet valmistuivat saksalaisten vetäytymistä seuraavan valtatyhjiön muodostumiseen. Saksa antoi "de facto" -tunnustuksen Viron hallitukselle vallanluovutussopimuksella Riiassa 19 .marraskuuta. Maata uhkasi kuitenkin bolševikien hyökkäys. Vladimir Leninin oli hallitus oli mitätöinyt Brest-Litovskin rauhansopimuksen 13. marraskuuta ja laajan rintaman hyökkäys kohti Viroa alkoi saman kuun lopussa. Kupejanov johti ensin marraskuussa perustamansa Tartonmaan suojelupataljoonaa ja myöhemmin Tarton vapaaehtoispataljoonaa. Myöhemmin tammikuussa 1919 pataljoonasta oli tehty Tarton sissipataljoona. Pataljoonansa komentajana Kuperjanov piti yllä ankaraa kuria kieltäen esimerkiksi alkoholin ja korttipelit alaisiltaan. Mainetta Kuperjanov sai hänen osallistuttuaan Tarton valtaukseen. 14. tammikuuta Kuperjanovin joukot ja valkoisten panssarijunat iskivät punaisia vastaan ajaen ne Äksistä ja Mustveen kartanolta. Panssarijunat ajoivat Tartoon, joka puhdistettiin punaisista nopeasti. 31. tammikuuta Kuperjanovin joukot ottivat yhdessä suomalaisten Pohjan Poikien kanssa osaa Pajun taistelun Kuperjanov haavoittui ja hän kuoli Tartossa 2. helmikuuta.


title: Julius Kuperjanov

text: Kuperjanovin kuoleman jälkeen Tarton sissipataljoona nimettiin Kuperjanovin sissipataljoonaksi. Myöhemmin pataljoona laajennettiin rykmentiksi. Rykmentti otti osaa lukuisiin muihin vapaussodan taisteluihin. Kupejanovista tuli etenkin 1920- ja 1930-lukujen aikana virolainen sankarihahmo. Myös nykyiseen Viron armeijaan kuuluu Kuperjanovin mukaan nimetty pataljoona.


title: Länsislaavilaiset kielet

text: Länsislaavilaiset kielet on yksi slaavilaisten kielten ryhmistä.


title: Länsislaavilaiset kielet

text:
Länsislaavilaisia kieliä kirjoitetaan latinalaisin aakkosin, joihin on tarvittaessa lisätty muutamia lisämerkkejä . Länsislaavilaisista kielistä puhujamäärältään suurin on puola. Lisäksi kielikuntaan kuuluvat tšekki, slovakki, kašubi, polabi,
sorbin muotoa (alasorbi, yläsorbi) ja keskiajalla kuollut juutalaisväestön knaani .


title: Ainulindalë

text:
Ainulindalë (quenyaa, , kirjaimellisesti "Pyhien laulu") on ensimmäinen J. R. R. Tolkienin Silmarillion-teoksen osista, mutta samalla myös itsenäinen tarina. Se on luomiskertomus. Tarinan konna on (kuten muussakin Silmarillionissa) Melkor, jolle ei vielä ole annettu nimeä Morgoth.
Alussa Ilúvatar teki "ainurin", pyhät, jotka syntyivät hänen ajatuksistaan. Ilúvatar antoi heille sävelaiheet ja pyysi kutakin laulamaan. Kuunneltuaan heitä yksitellen ja pienissä ryhmissä Ilúvatar kutsui kaikki ainurin kokoon ja antoi heille väkevän sävelaiheen, josta ainurin oli määrä tehdä yhdessä Suuri Soitto. Ainur alkavat laulaa, mutta pian mahtavin ainu Melkor kutoo soittoon omia ajatuksiaan, poikkeaa Ilúvatarin sävelistä ja alkaa soittaa omaa soittoaan. Hänen ympärilleen syntyy epäsointu, joka leviää. Ilúvatar nostaa uuden sävelaiheen, jota vastaan Melkorin riitasointu kamppailee ärjyen. Silloin Ilúvatar nostattaa kolmannen aiheen, joka on aluksi heikko, mutta kasvaa. Kaksi ristiriitaista aihetta soi lopulta yhtä aikaa, ja sitten Ilúvatar katkaisee soiton.


title: Ainulindalë

text: Ilúvatar puhuu ainurille ja saa Melkorin häpeämään ja häpeästä kasvaa salainen viha. Sitten Ilúvatar vie ainurin tyhjyyteen ja näyttää heille näyn: maailma alkaa muodostua heidän eteensä. Ja ainur näkevät, että maailmassa on jotain, mitä he eivät ajatelleet, Ilúvatarin lapset, haltiat ja ihmiset, jotka yksin Ilúvatar oli ajatellut; ja he tulivat kolmannen sävelaiheen myötä. Sen jälkeen näky otettiin pois, mutta sitten Ilúvatar lausui "Eä" ja maailma tuli olevaksi. Monet suurimmat ainurista laskeutuivat silloin maailmaan eli Ardaan, ja heistä tuli "valar", ja sinne tuli myös muita ainureita – heistä tuli "maiar". Maailmaan tultuaan valar ja maiar alkavat muovata sitä soitossa syntyneen näyn mukaiseksi. Myös Melkor tulee Ardaan, mutta vieraantuu muista "valarista" ja asettuu itse Keski-Maahan turmelemaan kaiken kauniin, mitä "valar" luovat.


title: Ainulindalë

text: Tolkien, J.R.R.: Silmarillion. WSOY 1980. ISBN 951-0-09103-0


title: Jaakko Ojaniemi

text: Jaakko Matias Ojaniemi (s. 28. elokuuta 1980 Peräseinäjoki) on suomalainen kymmenottelija. Ojaniemi edusti urallaan Peräseinäjoen Toivetta ja vuodesta 2009 Seinäjoen Seudun Urheilijoita, jonka alaisuuteen Toiveen yleisurheilu siirtyi kuntaliitoksen myötä. Hänen valmentajinaan toimivat Jarkko Finni ja vuoteen 2005 asti Pentti Poikus. Ojaniemi on 193 cm pitkä ja painaa 87 kg.


title: Jaakko Ojaniemi

text: Hän on toiminut Formula 1 -kuljettaja Valtteri Bottaksen kuntovalmentajana vuonna 2013 ja opiskelee testaus- ja valmennusoppia Jyväskylän yliopiston liikuntatieteellisessä tiedekunnassa.


title: Jaakko Ojaniemi

text: Ojaniemi otteli ensimmäisen kymmenottelunsa miesten välineillä vuonna 1998. Hän kokosi kesäkuussa Gävlessä käydyssä maaottelussa 7154 pistettä ja sijoittui viidenneksi. Seuraavat kymmenottelunsa Ojaniemi otteli kesäkuussa Alahärmässä (5112 pistettä seitsemässä lajissa) ja heinäkuussa Euroopan cupin ykkösdivisioonassa Bressanonessa (keskeytys). Alle 20-vuotiaiden MM-kilpailuissa, jotka käytiin heinäkuussa Annecyssa, hän saavutti pronssia ennätyspisteillään 7246. Seuraavana vuonna Ojaniemi otteli kesäkuussa Hyvinkäällä käydyssä maaottelussa 7545 pistettä, kesäkuussa Jalasjärvellä 6625 pistettä ja heinäkuussa Huddingessa 7737 pistettä. Alle 20-vuotiaiden EM-kilpailuissa, jotka käytiin elokuussa Riiassa, hän saavutti hopeaa ennätyspisteillään 7763.


title: Jaakko Ojaniemi

text: Vuonna 2000 Ojaniemi ei otellut kertaakaan, mutta seuraavana vuonna hän osallistui kolmeen kymmenotteluun. Hän sijoittui kahdeksanneksi kesäkuussa 2001 Arlesissa 7623 pisteellä, saavutti hopeaa heinäkuussa Amsterdamissa käydyissä alle 23-vuotiaiden EM-kilpailuissa ennätyspisteillään 7907 ja voitti SM-kultaa elokuussa Vammalassa kilpailluissa Kalevan kisoissa 7716 pisteellä. Vuonna 2002 Ojaniemi voitti toukokuussa Desenzanossa käydyn kilpailun 8092 pisteellä rikkoen ensimmäisen kerran 8000 pisteen rajan ja paransi ennätystään jo kesäkuussa Götzisissä sijoittuen viidenneksi 8117 pisteellä. Euroopan cupin superliigassa, joka käytiin kesäkuussa Bydgoszczissa, hän oli toinen 7924 pisteellä ja elokuussa Münchenissä käydyissä EM-kilpailuissa viides 22-vuotiaiden Suomen-ennätyspisteillä 8192.


title: Jaakko Ojaniemi

text: Vuonna 2003 Ojaniemi otteli vain kerran ja sekin päättyi keskeytykseen kolmen lajin jälkeen elokuussa Helsingissä käydyissä Kalevan kisoissa. Seuraavana vuonna hän keskeytti heinäkuussa Tallinnassa Euroopan cupin superliigassa, voitti heinäkuussa Vaasassa SM-kultaa Kalevan kisoissa 7746 pisteellä ja sijoittui elokuussa Ateenassa 16:nneksi olympialaisissa 8006 pisteellä. Vuonna 2005 Ojaniemi sijoittui kolmanneksi sekä kesäkuussa Arlesissa 8076 pisteellä että heinäkuussa Jyväskylässä Euroopan cupin ykkösdivisioonassa 7977 pisteellä ja elokuussa Helsingissä yhdeksänneksi MM-kilpailuissa 8042 pisteellä.


title: Jaakko Ojaniemi

text: Vuonna 2006 Ojaniemi osallistui kolmeen kymmenotteluun. Kaksissa Arlesissa käydyissä kisoissa hän oli kesäkuussa toinen 8111 pisteellä (gp-kisat) ja heinäkuussa yhdestoista 7780 pisteellä (Euroopan cupin superliiga). EM-kilpailuissa, jotka käytiin elokuussa Göteborgissa, Ojaniemi keskeytti ensimmäisenä päivänä. Seuraavana vuonna hän keskeytti sekä toukokuussa Desenzanossa että elokuussa Woerdenissa. Näiden välissä Ojaniemi voitti kuitenkin SM-kultaa elokuussa Lappeenrannassa käydyissä Kalevan kisoissa 7613 pisteellä. Vuonna 2008 hän voitti kesäkuussa Jyväskylässä käydyn maaottelun 7694 pisteellä, keskeytti heinäkuussa Rakveressa ja voitti toisen peräkkäisen SM-kultansa heinäkuussa Tampereella käydyissä Kalevan kisoissa 7517 pisteellä.


title: Jaakko Ojaniemi

text: Vuonna 2009 Ojaniemi ei otellut yhtään kymmenottelua ja seuraavana vuonna kisat jäivät yhteen. Kesäkuussa 2010 Täbyssä käydyssä maaottelussa hänen sijoituksensa oli neljäs 7437 pisteellä. Vuonna 2011 Ojaniemi keskeytti sekä kesäkuussa Seinäjoella käydyssä maaottelussa että heinäkuussa Asikkalassa. Kaudella 2012 hän osallistui heinäkuussa Kauhavan karnevaaleihin ja elokuussa Lahdessa kilpailtuihin Kalevan kisoihin, mutta keskeytti kummallakin kerralla. Lahden Kalevan kisat jäivät hänen aktiiviuran viimeiseksi kilpailusuoritukseksi.


title: Vincenzo Montella

text: Vincenzo Montella (s. 18. kesäkuuta 1974 Pomigliano d'Arco, Italia) on italialainen jalkapallovalmentaja ja entinen jalkapalloilija, pelipaikaltaan hyökkääjä.


title: Vincenzo Montella

text: Montella siirtyi Romaan vuonna 1999 ja voitti seuran riveissä Italian mestaruuden vuonna 2001. Montella iski urallaan mm. neljä maalia yhdessä ottelussa Roman paikallisvastustaja Lazion verkkoon kaudella 2001–2002. Aiemmin urallaan Montella edusti Empolia, Genoaa ja Sampdoriaa. Kevätkauden 2007 hän pelasi Englannin valioliigan Fulhamissa. Kaudeksi 2007–2008 hän siirtyi lainasopimuksella Sampdoriaan.


title: Vincenzo Montella

text: Montella lopetti pelaajauransa AS Roomassa kauden 2008–2009 jälkeen vaikka hänellä olisi ollut sopimusta jäljellä vielä yksi vuosi. Hän kuitenkin jatkaa Romassa juniorivalmentajana kolmevuotisella sopimuksella. Helmikuussa 2011 Montella nimettiin AS Roman uudeksi päävalmentajaksi Claudio Ranierin erottua tehtävästä. Montellan johdolla Roma pelasi kohtuullisen kevään ja sijoittui lopulta Serie A:ssa kuudenneksi ja selviytyi Eurooppa-liigaan kaudeksi 2011–2012. Kauden jälkeen seura ei kuitenkaan uusinut Montellan sopimusta, vaan palkkasi hänen tilalleen Luis Enriquen. Montella itse siirtyi kesäkuussa 2011 Calcio Catanian peräsimeen.


title: Vincenzo Montella

text: Catania pelasi Montellan alaisuudessa hyvän kauden 2011–2012 ja oli lopulta Serie A:ssa sijalla 11. Kauden jälkeen spekuloitiin Montellan siirtymisellä takaisin AS Roman peräsimeen, mutta Catanian puheenjohtaja Antonio Pulvirenti ei päästänyt valmentajaansa lähtemään. Kesäkuun alussa Montella kuitenkin jätti Catanian. Pian Cataniasta lähtönsä jälkeen hän allekirjoitti kaksivuotisen sopimuksen ACF Fiorentinan kanssa.


title: Vincenzo Montella

text: Montellan debyyttikausi 2012–2013 Fiorentinassa sujui loistavasti ja joukkue sijoittui Serie A:ssa neljänneksi. Kaudella 2013–2014 seura pelasi europelejä ja menestyi jälleen hyvin myös kotimaassa. Kausi liigassa päättyi toistamiseen nelossijaan ja Coppa Italiassa Fiorentina taipui vasta loppuottelussa SSC Napolille 3–1. Kaudella 2014–2015 Fiorentina jatkoi edelleen vahvoja otteitaan ja hyvän kauden päätteeksi tuloksena oli jälleen Serie A:n nelossija. Eurooppa-liigassa Montella johdatti Fiorentinan välieriin, joissa FC Sevilla oli vahvempi yhteismaalein 5-0. Kesäkuussa 2015 Fiorentina ilmoitti erottaneensa Montellan. Julkisuuteen annettujen tietojen mukaan syynä oli Montellan kunnioituksen puute seuraa kohtaan.


title: Vincenzo Montella

text: Marraskuussa 2015 Montella palkattiin Sampdorian manageriksi. Hän luotsasi Sampdorian kaudella 2015/16 Serie A:ssa sijalle 15 ja pelasti joukkueen putoamiselta. Kesäkuussa 2016 Montella palkattiin AC Milanin päävalmentajaksi kaksivuotisella sopimuksella ja hänen palkakseen ilmoitettiin 2,3 miljoonaa euroa. Montella luotsasi Milanin kaudella 2016/17 Serie A:ssa kuudenneksi ja joukkue selvitti tiensä europeleihin kolmen vuoden tauon jälkeen. Kaudella 2017/18 Montella luotsasi Milanin menestyksekkäästi Eurooppa-liigan lohkovaiheessa kolmeen voittoon ja kahteen tasapeliin. Serie A:ssa suoritukset olivat heikompia ja Milan vajosi sarjan keskikastiin syyskauden edetessä. Lopulta Montella sai potkut marraskuun lopussa 2017 seuran ollessa seitsemäntenä.


title: Vincenzo Montella

text: Joulukuun lopussa 2017 Montella allekirjoitti vuoteen 2019 ulottuvan sopimuksen Sevillan kanssa. Montellan johdolla Sevilla aloitti vuoden 2018 suhteellisen hyvin ja voitti viisi vuoden 10 ensimmäisestä liigaottelusta. Maaliskuun puolivälissä alkanut kahdeksan ottelun voitoton putki pudotti joukkueen europeleihin oikeuttavien sijoitusten ulkopuolelle. Espanjan cupissa Montella luotsasi Sevillan finaaliin, jossa FC Barcelona kuitenkin murskasi andalusialaiset maalein 5-0. Mestarien liigassa Sevilla pudotti Manchester Unitedin pudotuspelien ensimmäisellä kierroksella, mutta tie katkesi puolivälierissä tappioon FC Bayern Münchenille yhteismaalein 2-1. Heikkojan liigaesitysten myötä Sevilla erotti Montellan huhtikuun lopussa 2018.


title: Vincenzo Montella

text: Montella on pelannut myös Italian maajoukkueessa. Hän on edustanut Italiaa vuoden 2000 EM-kisoissa ja vuoden 2002 MM-kisoissa.


title: Fysiognomia (Aristoteles)

text: Fysiognomia (; tai "Physiognomia") on Aristoteleen koottujen teosten laitokseen eli Corpus Aristotelicumiin kuuluva epäperäinen teos. Se on yhdistelmä kahdesta tutkielmasta, joista kumpikaan ei kuitenkaan ole todellisuudessa Aristoteleen kirjoittama.


title: Fysiognomia (Aristoteles)

text: Teos käsittelee fysiognomiaa (fysiognomoniaa) eli oppia, jonka mukaan ihmisen tai muun eläimen ulkomuoto on yhteydessä sen luonteenpiirteisiin. Kirjoittajan mukaan henkinen luonne ei ole riippumaton ruumiin toiminnoista, vaan se riippuu ruumiin tilasta. Vastaavasti ruumiiseen vaikuttaa sielu. Ensin mainitusta esimerkkinä humala ja sairaus, jossa ruumiin tila vaikuttaa henkiseen tilaan, jälkimmäisestä esimerkkinä rakkauden ja pelon tunteet, jotka vaikuttavat ruumiiseen (805a).


title: Fysiognomia (Aristoteles)

text: Näin samanlainen sielu ja ruumis käyvät luonnossa aina yhteen: ei ole olemassa eläintä, jossa olisi yhdenlainen sielu ja aivan toisenlainen ruumis. Luonne voidaan aina päätellä ruumiista. Tämän perusteella hevosmies valitsee hevosensa ja metsästäjä koiransa.


title: Fysiognomia (Aristoteles)

text: Kirjoittajan mukaan fysiognomiassa voidaan katsoa olevan kolme koulukuntaa:


title: Fysiognomia (Aristoteles)

text: On kuitenkin olemassa joitakin poikkeuksia. Muuttuvat, lyhytaikaiset ruumiintilat eivät aina vaikuta sieluun. Vastaavasti kaikki mielentilat eivät myöskään muuta ruumista: lääkäriä ja muusikkoa ei ole mahdollista erottaa ulkoapäin vain siksi, että toisella on tietoa jota toisella ei ole.


title: Fysiognomia (Aristoteles)

text: Tämän jälkeen kirjoittaja tarkastelee yksittäisiä ulkonäöllisiä seikkoja ja sitä, mitä niistä voidaan päätellä, kuten: karvoitusta (pehmeä = raukkamaisuus, karhea/kova = urheus), lihan kovuutta, liikkeitä, ääntä sekä eri ruumiinosien ulkonäön merkitystä. Välillä kirjoittaja poikkeaa luettelemaan erilaisia luonteenpiirteitä, kuten rohkeus, häikäilemättömyys, jurous, leppoisuus, kavaluus, pelaamisen ja tanssimisen halu ja hyvämuistisuus, ja mistä ulkoisista seikoista ne voi päätellä: esimerkiksi pelaamisen ja tanssimisen haluiset ihmiset erottaa siitä, että heillä on lyhyet kädet, kuten esimerkiksi kärpillä, hyvämuistisilla ihmisillä taas ruumiin yläosat ovat suhteettoman pienet.


title: Tony-palkinto

text: Tony-palkinto eli (engl. "Tony Award", koko nimi Antoinette Perry Award for Excellence in Theatre) on teatteritaiteen palkinto, joka jaetaan Broadwayn näytelmille (mukaan lukien musikaalit). Tony-palkintoa kutsutaankin usein teatterialan Oscariksi ja sitä on jaettu vuodesta 1947 lähtien.


title: Teri Polo

text: Theresa ”Teri” Elizabeth Polo 1. kesäkuuta 1969 Dover, Delaware Yhdysvallat) on yhdysvaltalainen näyttelijä, joka tunnetaan parhaiten roolistaan Pamela Byrnesina elokuvassa "Perhe on painajainen" (2000) ja sen jatko-osassa "Painajainen perheessä" (2004). Hän esitti myös yhtä tilannekomedian "Elämää tähden kanssa" päähenkilöistä. Vuodesta 2013 lähtien Polo on esittänyt Stefania yhdysvaltalaisessa draamasarjassa "The Fosters".


title: Teri Polo

text: Polo on vieraillut useissa televisiosarjoissa, kuten "Oikeus ja kohtuus", "Felicity", "Chicagon lääkärit" ja "Frasier". Hänestä tuli sarjan "Villi Pohjola" vakituinen näyttelijä sarjan viimeisellä tuotantokaudella.


title: Teri Polo

text: Polo avioitui vuonna 1997 valokuvaaja Anthony Mooren kanssa, ja heidän poikansa Griffin syntyi vuonna 2002. Polo ja Moore erosivat 2005. Joulukuussa 2007 Polo sai tyttären poikaystävänsä, rumpali Jamie Wollamin, kanssa.


title: Teri Polo

text: Elokuvan "Painajainen perheessä" tultua ensi-iltaan Polo esiintyi helmikuussa 2005 alasti "Playboyssa".


title: Nová Dubnica

text: Nová Dubnica on kaupunki Trenčínin alueella, Slovakiassa. Sen pinta-ala on 11,3 km² ja väkiluku 11 997 (31.12.2005). Vuoden 2001 väestönlaskennan mukaan asukkaista 95,6% oli slovakkeja, ja vähemmistöryhmiä olivat tšekit (1,8%) ja unkarilaiset (0,2%). Uskonnoltaan 70,8% ilmoitti olevansa roomalaiskatolisia ja 3,4% protestantteja. 20,7% ei ilmoittanut mitään uskontoa.


title: Nová Dubnica

text: Nová Dubnica perustettiin vuonna 1957 ja siitä tuli kaupunki 8. kesäkuuta 1960.